ZMLUVA NA SPRÁVU, ÚDRŽBU A SERVIS MONITOROVACIEHO SYSTÉMU GPS

uzatvorená v súlade so zákonom č. 343/2015 Z. z. o verejnom obstarávaní, v znení neskorších predpisov, v zmysle § 269 ods. 2 a nasl. zákona č. 513/1991 Zb. Obchodného zákonníka, v znení neskorších predpisov a § 65 a nasl. zákona č. 185/2015 Z. z. Autorského zákona v znení neskorších predpisov

(ďalej ako „***SLA Zmluva***“ alebo „***Zmluva***“)

medzi:

Názov: **Národná diaľničná spoločnosť, a.s.**

Sídlo: Dúbravská cesta 14, 841 04 Bratislava, Slovenská republika

IČO: 35 919 001

IČ DPH: SK 2021937775

Zastúpená: Ing. Filip Macháček, predseda predstavenstva a generálny riaditeľ

PhDr. Rastislav Droppa, podpredseda predstavenstva

Bankové spojenie (názov banky): Štátna pokladnica

Číslo účtu: SK95 8180 0000 0070 0069 4593

Kód banky: 8180

IBAN/SWIFT: SPSRSKBA

(ďalej ako „**Objednávateľ**“)

a

Obchodné meno: **[Poskytovateľ]**

Sídlo: [sídlo]

IČO: [●]

IČ DPH: [●]

Osoba oprávnená konať: [●]

Registrácia: Obchodný register Okresného súdu [●], oddiel [●], vložka č.: [●]

Bankové spojenie (názov banky): [●]

Číslo účtu: [●]

Kód banky: [●]

IBAN/SWIFT: [●]

(ďalej ako „**Poskytovateľ**“)

(Objednávateľ a Poskytovateľ ďalej spoločne ako „**Zmluvné strany**“ alebo jednotlivo aj ako „**Zmluvná strana**“)

PREAMBULA

1. Objednávateľ je prevádzkovateľom systému Truck Data Memory od výrobcu TOROLA (ďalej len „**zberné jednotky**“ alebo aj „**TDM**“) na monitoring, zber a evidenciu údajov z osobných a nákladných motorových vozidiel, ktoré má Objednávateľ vo vlastníctve, zapožičané alebo v prenájme vo forme operatívneho leasingu (ďalej len „**vozidlá**“), pracovných strojov a strojných mechanizmov (ďalej len „**pracovná technika**“) na jednotlivých strediskách údržby diaľnic (ďalej len „**SSÚD**“), strediskách údržby rýchlostných ciest (ďalej len „**SSÚR**“) a strediskách špecializovaných činností Objednávateľa (ďalej len „**SŠČ**“).
2. Objednávateľ na plnenie svojich zákonných úloh potrebuje zabezpečiť správu, údržbu a servis monitorovacieho systému a technickú podporu prevádzky, údržbu a rozvoj Informačného systému Elektronického manažmentu údržby.
3. Poskytovateľ vyhlasuje, že má na realizáciu predmetu Zmluvy k dispozícii nevyhnutné kapacity a technické schopnosti na dodanie plnenia požadovaného Objednávateľom nevyhnutného na riadny výkon úloh zverených Objednávateľovi na základe osobitných právnych predpisov.
4. Zmluvné strany, vedomé si svojich záväzkov obsiahnutých v tejto Zmluve a s úmyslom byť touto Zmluvou viazané, dohodli sa na uzatvorení SLA Zmluvy v nasledujúcom znení:
5. DEFINÍCIE POJMOV
   1. Zmluvné strany sa dohodli, že pojmy s veľkým začiatočným písmenom majú nasledovný význam:
      1. **„Človekodeň“** alebo „**MD“** – je merná jednotka pre vykazovanie prácnosti, za ktorú sa považuje 8 (osem) človekohodín.
      2. **„Človekohodina“** – je merná jednotka pre vykazovanie prácnosti, za ktorú sa považuje 1 (jedna) pracovná hodina (60 minút) jedného pracovníka Poskytovateľa. **Najmenšia jednotka fakturácie podľa tejto Servisnej zmluvy je 0,5 Človekohodiny (30 minút).**
      3. „**Dôverná informácia**" - je údaj, podklad, poznatok, dokument alebo iná informácia, bez ohľadu na formu jej zachytenia, s výnimkami uvedenými v čl. 12. tejto Zmluvy,
6. ktorá sa týka Zmluvnej strany (najmä informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o Zmluvnej strane) a,
7. ktorá bola poskytnutá Zmluvnej strane alebo získaná Zmluvnou stranou pred nadobudnutím platnosti a účinnosti Zmluvy a tiež počas jej platnosti a účinnosti, pokiaľ sa týka jej predmetu a,
8. ktorá je výslovne Zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej Zmluvnej strane a,
9. pre ktorú je stanovený všeobecne záväznými právnymi predpismi Slovenskej republiky osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, a utajované skutočnosti).
   * 1. **„Vada“** alebo tiež „**Defekt**“ - je nesúlad medzi skutočným stavom funkčnosti dodaného Komponentu a medzi funkčnými špecifikáciami Komponentu uvedenými v príslušnej potvrdenej objednávke a jej prílohách a/alebo funkčnými špecifikáciami na Informačný systém dohodnutými medzi Zmluvnými stranami, pričom nesúlad je vzniknutý v dôsledku neplnenia tejto SLA Zmluvy riadne a môže spôsobiť obmedzenie alebo znemožnenie funkčnosti Informačného systému alebo jeho časti. Poskytovateľ zodpovedá za vady (komponentu) v čase jeho odovzdania Objednávateľovi. Vadou nie je nefunkčnosť predmetu Zmluvy alebo jeho časti spôsobená pôsobením externých faktorov, ktoré Poskytovateľ nedokáže ani pri vynaložení nevyhnutnej miery úsilia ovplyvniť alebo taká nefunkčnosť predmetu Zmluvy, ktorú spôsobil svojím konaním Objednávateľ, alebo tretie strany.
     2. **„Vada úrovne A“ alebo „Kritická vada“ –** je vada, ktorá sa prejavuje výpadkom alebo nedostupnosťou alebo chybovým stavom funkčnosti Informačného systému samotného alebo spôsobuje výpadok u iných informačných systémov priamo integrovaných s Informačným systémom. Odstránenie Vady nie je možné dočasne zabezpečiť náhradným riešením Poskytovateľa ani organizačným opatrením Objednávateľa navrhnutého Poskytovateľom. Odstránenie Vady nesmie mať negatívny vplyv na konzistenciu a integritu dát a výsledky ich spracovania v prostrediach Informačného systému alebo v iných informačných systémoch Objednávateľa priamo integrovaných na Informačný systém; za Vadu úrovne A môžu byť tiež považované viaceré Vady úrovne B a/alebo Vady úrovne C, ktoré sa objavia súčasne, ak kombinácia týchto Vád má rovnaký efekt ako Kritická vada.
     3. **„Vada úrovne B“ alebo „Vážna vada“ –** je vada, ktorá sa prejavuje výpadkom alebo nedostupnosťou alebo chybovým stavom funkčnosti časti Informačného systému samotného alebo spôsobuje výpadok u iných informačných systémov priamo integrovaných s Informačným systémom alebo ich funkčnosti, ktorá obmedzuje prevádzku alebo používanie Informačného systému alebo jeho časti. Vadou úrovne B je aj Vada, ktorá výrazne ovplyvňuje riadne použitie dodaného Komponentu, celého Informačného systému, alebo samostatnej, jednoznačne rozoznateľnej časti Informačného systému, na účely na ktoré bol Informačný systém, resp. tieto jeho časti zhotovené, a to v takom rozsahu, že používanie dodaného Komponentu, celého Informačného systému, resp. jeho samostatnej, jednoznačne rozoznateľnej časti v každodenných operáciách vedie k podstatnej dodatočnej práci v porovnaní s použitím Informačného systému, resp. jeho časti v každodenných operáciách bez takejto odchýlky, avšak nie je Vadou úrovne A.

Odstránenie Vady je možné dočasne zabezpečiť náhradným riešením Poskytovateľa alebo organizačným opatrením Objednávateľa navrhnutého Poskytovateľom, a to v lehote stanovenej pre náhradné riešenie. Odstránenie vady nesmie mať negatívny vplyv na konzistenciu a integritu dát a výsledky ich spracovania v prostrediach Informačného systému alebo v iných informačných systémoch Objednávateľa priamo integrovaných na Informačný systém.

* + 1. **„Vada úrovne C“ alebo „Bežná vada“ –** je vada, ktorá neovplyvní výrazne funkčnosť, použitie, prevádzku, údržbu alebo ďalší vývoj IS a nie je Vadou úrovne A, ani Vadou úrovne B.
    2. **„Drobná požiadavka na zmenu“** – predstavuje požiadavku na zmenu funkčnosti Informačného systému, zmenu konfigurácie a/alebo nastavení Systému, ktoré sú vynútené zmenami prevádzkového prostredia Objednávateľa, vrátane udržiavania aktuálnosti príslušnej dokumentácie Systému, a ktorej prácnosť je najviac 3 (tri) MD.
    3. **„Informačný systém pre správu požiadaviek“** je elektronický informačný systém pre správu požiadaviek, prostredníctvom ktorého zabezpečuje Objednávateľ evidenciu a informácie o požiadavkách a Poskytovateľ v zmysle tejto Servisnej zmluvy tieto požiadavky spracúva. Požiadavka pre účely Informačného systému pre správu požiadaviek zahŕňa najmä hlásenie problému/incidentu, požiadavku na konzultáciu a ďalšie.
    4. **„Komponent“** – každý nový produkt, program, softvér, či funkčnosť, ktorý Poskytovateľ nainštaluje, nakonfiguruje, naprogramuje alebo nastaví v Informačnom systéme, a ktorý je doplnením alebo zmenou predmetu Zmluvy voči stavu zaznamenanému v dokumentácii k Informačnému systému v zmysle Zmluvy.
    5. **„Incident“** - incident je stav, pri ktorom dôjde k neplánovanému prerušeniu alebo degradácii funkcionalít IS definovaných v dokumentácii k Informačnému systému (vrátane detailnej funkčnej špecifikácie) a tiež v tejto SLA Zmluve vo vzťahu k zmenám a doplneniam, o ktoré bude IS upravený na základe Rozvoja IS podľa tejto Zmluvy. Incident môže byť podľa svojej povahy a závažnosti kategorizovaný ako Kritický incident, Vážny incident alebo Bežný incident, pričom na kategorizáciu povahy a závažnosti Incidentov podľa tejto Zmluvy a definíciu Kritického incidentu, Vážneho incidentu a Bežného incidentu podľa tejto Zmluvy sa primerane použijú definície Kritickej vady, Vážnej vady a Bežnej vady uvedené vyššie v tomto článku Zmluvy.
    6. „**HW**“ znamená hardwarový produkt, t.j. hotový výrobok/tovar týkajúci sa alebo predstavujúci celkové technické vybavenie počítača, servera alebo iného technického zariadenia.
    7. **SW**“ alebo „**softvér**“ je softvérový produkt, ktorého súčasťou je počítačový program/počítačové programy vrátane dokumentácie a manuálov, a zároveň ktorý tvorí súčasť Informačného systému a bol dodaný Poskytovateľom v rámci plnenia tejto Zmluvy.
    8. **„SW alebo softvér 3. strany“** – je softvérový produkt, ktorého súčasťou je počítačový program/počítačové programy vrátane dokumentácie a manuálov, a zároveň ktorý tvorí súčasť Informačného systému a bol dodaný Poskytovateľom v rámci plnenia tejto Zmluvy.
    9. „**Obchodný zákonník**“ je zákon č. 513/1991 Zb. Obchodný zákonník, v znení neskorších predpisov.
    10. „**Objednávateľ**“ je verejný obstarávateľ uvedený v záhlaví tejto SLA Zmluvy.
    11. „**Objednávkové služby**“ sú služby popísané v bode 3.4 SLA Zmluvy.
    12. „**Paušálne služby**“ sú služby popísané v bode 3.3 SLA Zmluvy.
    13. „**Poskytovateľ**“ je poskytovateľ služieb podpory prevádzky, údržby a rozvoja uvedený v záhlaví tejto SLA Zmluvy.
    14. **„Oprávnená osoba Objednávateľa“** – zástupca Objednávateľa, ktorého identifikačné údaje, vrátane rozsahu oprávnení oznámi Objednávateľ Poskytovateľovi v zmysle čl. 14. tejto SLA Zmluvy. Oprávnená osoba, resp. Oprávnené osoby Objednávateľa sú uvedené v Prílohe č. 5 Zmluvy – Zoznam oprávnených osôb Objednávateľa.
    15. **„Oprávnená osoba“/“Zodpovedná osoba Poskytovateľa“** – zástupca Poskytovateľa, ktorého identifikačné údaje, vrátane rozsahu oprávnení oznámi Poskytovateľ Objednávateľovi v rozsahu v zmysle čl. 14. bod 14.4 písm. b) tejto Zmluvy.
    16. „**Služby**“ sú Paušálne služby a/alebo Objednávkové služby, ktoré pozostávajú zo služieb podpory prevádzky, služby údržby a služby rozvoja Informačného systému v súlade s touto SLA Zmluvou.
    17. „**Informačný systém**“ alebo tiež ako „**Systém**“ je Informačný systém Elektronického manažmentu údržby (ďalej len „Informačný systém“, „Systém“ alebo „IS EMU“), ktorého podpora, údržba a rozvoj je predmetom tejto SLA Zmluvy. Informačný systém Objednávateľa je určený na riadenie práce zamestnancov spravovanej infraštruktúry a na poskytovanie dát pre manažment, ktoré sú potrebné pri riadení údržby. IS EMU zabezpečuje všeobecnú dátovú základňu pre ich prácu (informácie o osobách, vozidlách, strojoch, pracovnej techniky a iné) a riadenie výkonu údržby (elektronická komunikácia s výkonnými zložkami) ako aj ostatných podporných procesov (napríklad evidencia a výkazníctvo). Zároveň rieši digitalizáciu súvisiacej dokumentácie ako je napr. elektronická stazka a ďalšie výkazy.
    18. **„Autorský zákon**“ je zákon č. 185/2015 Z. z. Autorský zákon, v znení neskorších predpisov.
    19. **„Vyhláška Ministerstva investícií, regionálneho rozvoja a informatizácie Slovenskej republiky o riadení projektov a zmenových požiadaviek v prevádzke informačných technológií verejnej správy č. 401/2023 Z. z.**“ je vyhláška Ministerstva investícií, regionálneho rozvoja a informatizácie Slovenskej republiky o riadení projektov a zmenových požiadaviek v prevádzke informačných technológií verejnej správy.
    20. **„Vyhláška úradu podpredsedu vlády SR pre investície a informatizáciu č. 78/2020 Z.z.**“ je vyhláška Úradu podpredsedu vlády SR pre investície a informatizáciu o štandardoch pre informačné technológie verejnej správy.
    21. **„Vyhláška úradu podpredsedu vlády SR pre investície a informatizáciu č. 179/2020 Z.z.**“ je vyhláška Úradu podpredsedu vlády SR pre investície a informatizáciu, ktorou sa ustanovuje spôsob kategorizácie a obsah bezpečnostných opatrení informačných technológií verejnej správy.
    22. **„Vyhláška OBO“** je vyhláška Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení.
    23. „**Zákon o KB**“ znamená zákon č. 69/2018 Z. z. o kybernetickej bezpečnosti a o zmene a doplnení niektorých zákonov, v znení neskorších predpisov.
    24. „**Zákon o ITVS**“ znamená zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov, v znení neskorších predpisov.
    25. „**Zákon o registri partnerov verejného sektora**“ znamená zákon č. 315/2016 Z. z. o registri partnerov verejného sektora a o zmene a doplnení niektorých zákonov, v znení neskorších predpisov.
    26. „**Zákon o slobodnom prístupe k informáciám**“ je zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení neskorších predpisov.
    27. „**Zmluva**“ alebo tiež „**SLA Zmluva**“ je táto SLA Zmluva o podpore prevádzky, údržbe a rozvoji informačného systému, nazývaná aj servisná alebo prevádzková zmluva.
    28. „**ZVO**“ je zákon č. 343/2015 Z. z. o verejnom obstarávaní a o zmene a doplnení niektorých zákonov, v znení neskorších predpisov.
    29. „**SLA parametre**“ sú definovaný súbor kvalitatívnych a kvantitatívnych ukazovateľov na zabezpečovanie meraní a reportovania úrovne poskytovaných Služieb pre IS EMU.
    30. **„Riadiaci výbor“** je výbor zriadený Oprávnenými osobami Zmluvných strán podľa bodu 14.6 SLA Zmluvy.

1. VYHLÁSENIA ZMLUVNÝCH STRÁN
   1. Poskytovateľ vyhlasuje, že je spôsobilý uzatvoriť túto SLA Zmluvu a riadne plniť záväzky z nej vyplývajúce a že sa oboznámil s podkladmi tvoriacimi Zmluvu, vrátane jej príloh, ktoré ustanovujú požiadavky na predmet plnenia tejto SLA Zmluvy.
   2. Poskytovateľ vyhlasuje, že disponuje všetkými oprávneniami požadovanými príslušnými orgánmi a v zmysle príslušných právnych predpisov, ako aj kapacitami a odbornými znalosťami nevyhnutnými na riadnu a včasnú realizáciu predmetu SLA Zmluvy.
   3. Poskytovateľ vyhlasuje a zaväzuje sa, že v čase uzatvorenia SLA Zmluvy má splnené povinnosti, ktoré mu vyplývajú v zmysle Zákona o registri partnerov verejného sektora a počas trvania tejto SLA Zmluvy bude udržiavať zápis v tomto registri a riadne plniť všetky povinnosti vyplývajúce pre neho zo Zákona o registri partnerov verejného sektora a o zmene a doplnení niektorých zákonov.
   4. Poskytovateľ pre prípad zodpovednosti za škodu spôsobenej pri poskytovaní plnenia podľa tejto SLA Zmluvy uzatvorí poistnú zmluvu, čo preukazuje Objednávateľovi predložením platnej a účinnej poistnej zmluvy, ktorej predmetom je poistenie zodpovednosti za škodu spôsobenú konaním Poskytovateľa v súvislosti s plnením podľa tejto SLA Zmluvy na poistnú sumu v minimálnom rozsahu celkovej ceny podľa bodu 9.1 článku 9. tejto SLA Zmluvy. Nepredloženie poistnej zmluvy zakladá povinnosť Objednávateľa nepristúpiť k podpisu k SLA Zmluve. Zrušenie poistnej zmluvy bez jej nahradenia inou poistnou zmluvou počas platnosti a účinnosti SLA Zmluvy je podstatným porušením SLA Zmluvy.
   5. Objednávateľ týmto vyhlasuje, že je iný verejný obstarávateľ, ktorý nie je orgánom verejnej moci, založený a vzniknutý v súlade s právnym poriadkom Slovenskej republiky, spĺňa všetky podmienky a požiadavky stanovené v tejto SLA Zmluve, je oprávnený a spôsobilý uzatvoriť túto SLA Zmluvu a riadne plniť záväzky v nej obsiahnuté.
   6. Objednávateľ podpisom SLA Zmluvy vyhlasuje, že na účely plnenia tejto SLA Zmluvy Poskytovateľom má zabezpečené programové vybavenie a IT infraštruktúru, a to takým spôsobom, že plnenie povinností Poskytovateľom bude objektívne možné a bude v súlade s preambulou tejto SLA Zmluvy.
   7. V prípade rozporu medzi ustanoveniami SLA Zmluvy a dispozitívnymi ustanoveniami všeobecne záväzných právnych predpisov právneho poriadku Slovenskej republiky, platia ustanovenia SLA Zmluvy. V prípade rozporu medzi ustanoveniami SLA Zmluvy a ustanoveniami všeobecne záväzných právnych predpisov právneho poriadku Slovenskej republiky, ktoré je možné dohodou Zmluvných strán vylúčiť, platia ustanovenia SLA Zmluvy a uvedené ustanovenia všeobecne záväzných právnych predpisov právneho poriadku Slovenskej republiky sa považujú za výslovne vylúčené.
   8. Objednávateľ vyhlasuje, že obsah SLA Zmluvy je v súlade so všetkými predpismi upravujúcimi činnosť Objednávateľa, najmä s predpismi týkajúcimi sa verejného obstarávania.
   9. Poskytovateľ vyhlasuje a zaväzuje sa, že bude dodržiavať bezpečnostné požiadavky špecifikované v Metodike pre systematické zabezpečenie organizácií verejnej správy v oblasti informačnej bezpečnosti (dostupná na <https://www.csirt.gov.sk/metodika-zabezpecenia-ikt.html?csrt=6529846371909271327> ďalej ako „**Metodika zabezpečenia**“)  v spojení s bezpečnostnými požiadavkami podľa čl. 13 a Prílohy č. 8 tejto Zmluvy.
   10. Poskytovateľ vyhlasuje a zaväzuje sa, že umožní Objednávateľovi vykonať audit bezpečnosti Informačného systému na overenie miery dodržiavania bezpečnostných požiadaviek relevantných právnych predpisov a zmluvných požiadaviek.
   11. Poskytovateľ vyhlasuje a zaväzuje sa, že prijme opatrenia na zabezpečenie nápravy zistení z auditu bezpečnosti Informačného systému.
2. ÚČEL A PREDMET ZMLUVY
   1. Predmetom tejto SLA Zmluvy je poskytovanie služby a technologickej podpory, vrátane servisnej starostlivosti pre zberné jednotky a príslušenstvo, ktoré Objednávateľ používa vo vozidlách a pracovnej technike tak, aby mohla byť zabezpečená sústavná interoperabilita so všetkými informačnými systémami, s ktorými je monitorovací systém Objednávateľa integrovaný. Pomocou monitorovacieho systému Objednávateľa zabezpečuje plne automatizovaný zber, spracovanie, vyhodnocovanie a digitalizovanie údajov z vozidiel, strojov a mechanizmov. Predmetom tejto SLA Zmluvy sú ďalej Služby podpory prevádzky, údržby a rozvoja IS EMU.
   2. Poskytovateľ sa zaväzuje poskytnúť Objednávateľovi v rozsahu a za podmienok tejto SLA Zmluvy služby technickej podpory prevádzky, údržby a rozvoja Informačného Systému v nasledovnom rozsahu:
3. poskytovanie služby na osobných vozidlách (kat. M1, N1) na zber dát a údajov;
4. poskytovanie služby na nákladných vozidlách, strojoch a mechanizmoch (kat. N2, N3, O, PS, T) na zber dát a údajov;
5. prestavba systému zberu dát a údajov na vozidlách pred zmenou druhu výkonu údržby (zahŕňa prácu technika, dopravu do a z miesta servisnej činnosti a odskúšanie funkčnosti);
6. kompletná reinštalácia zberných jednotiek z motorového vozidla na motorové vozidlo (kat. M1, N1) (zahŕňa prácu technika, dopravu do a z miesta servisnej činnosti a odskúšanie funkčnosti);
7. kompletná reinštalácia zberných jednotiek z motorového vozidla na motorové vozidlo (kat. N2, N3, O, PS, T) (zahŕňa prácu technika, dopravu do a z miesta servisnej činnosti a odskúšanie funkčnosti);
8. servisná hodina technika špecialistu (zahŕňa prácu technika, dopravu do a z miesta servisnej činnosti);
9. zabezpečenie výmeny náhradných dielov;
10. poskytovanie služieb podpory prevádzky a údržby IS EMU;
11. poskytovanie služieb rozvoja IS EMU.

(ďalej ako „**Služby**“).

* 1. Služby uvedené v bodoch 3.2 písm. a), b) a h) tohto článku Zmluvy sú Paušálne služby (ďalej len „**Paušálne služby**“). Podrobná špecifikácia obsahu a rozsahu Paušálnych služieb je uvedená v **Prílohe č. 1** tejto SLA Zmluvy.
  2. Služby uvedené v bode 3.2 písm. c), d), e), f), g) a i) tohto článku Zmluvy sú Objednávkové služby (ďalej len „**Objednávkové služby**“). Podrobná špecifikácia obsahu a rozsahu Objednávkových služieb je uvedená v**Prílohe č. 1** tejto SLA Zmluvy. Objednávkové služby sa Poskytovateľ zaväzuje poskytnúť v súlade s podmienkami uvedenými v  **Prílohe č. 1** tejto Zmluvy (ďalej ako „**Objednávkové služby**“).
  3. V prípade Objednávkových služieb bude Objednávateľ požadovať výmenu náhradných dielov s tým, že Prehľad požadovaných náhradných dielov je uvedený v Tabuľke č. 2, ktorá je súčasťou **Prílohy č. 1** Zmluvy - Opis predmetu zákazky.
  4. Poskytovateľ sa z dôvodu ochrany doterajších investícií Objednávateľa zaväzuje, že Služby uvedené v bodoch 3.2 písm. a) a b) tohto článku Zmluvy budú poskytované výlučne zo zberných jednotiek, ktoré sú vo vlastníctve Objednávateľa a zároveň, aby boli servisné služby poskytované autorizovanou spoločnosťou na zberné jednotky.
  5. Špecifikácia spôsobu poskytovania plnenia predmetu SLA Zmluvy tvorí súčasť **Prílohy č. 1** Zmluvy.
  6. Objednávateľ sa touto SLA Zmluvou zaväzuje zaplatiť Poskytovateľovi dohodnutú sumu za riadne a včas poskytnuté Služby. Podmienky určenia a výšku sumy zodpovedajúcej cene za Služby v zmysle tejto SLA Zmluvy upravuje článok 9. SLA Zmluvy.
  7. Súčasťou plnenia Poskytovateľa podľa tejto SLA Zmluvy je i poskytnutie užívacích oprávnení ku všetkým častiam IS EMU, ktoré dodá či upraví Poskytovateľ na základe tejto SLA Zmluvy a ktoré požívajú ochranu podľa Autorského zákona v platnom znení, a to v rozsahu špecifikovanom v tejto SLA Zmluve.
  8. Objednávateľ sa zaväzuje poskytnúť Poskytovateľovi súčinnosť, ktorá je nevyhnutná pre poskytnutie Služieb, a to v rozsahu, ktorý je výslovne uvedený v **Prílohe č. 1** tejto SLA zmluvy.
  9. Predmetom tejto SLA Zmluvy je úprava práv a povinností Zmluvných strán pri zabezpečení Paušálnych služieb a Objednávkových služieb Poskytovateľom.
  10. Poskytovateľ je povinný pri poskytovaní Služieb pre Objednávateľa predložiť Certifikát   
      riadenia kvality minimálne ISO 9001 a ISO 27001 a dodržiavať ISO 20000-1. Systém manažérstva služieb informačných technológií.

1. MIESTO A TERMÍN POSKYTOVANIA SLUŽIEB
   1. Ak sa Zmluvné strany písomne nedohodnú inak, miestom poskytovania Služieb je centrála Objednávateľa a príslušné strediská údržby diaľnic (ďalej len „**SSÚD**“), strediská údržby rýchlostných ciest (ďalej len „**SSÚR**“), strediská špecializovaných činností (ďalej len „**SŠČ**“) Objednávateľa vrátane vozidiel s namontovanými monitorovacími systémami (TDM). Poskytovateľ je povinný rešpektovať všetky bezpečnostné, organizačné a technické opatrenia a ďalšie relevantné predpisy Objednávateľa spojené s prácou v priestoroch Objednávateľa i s prístupom k informačným technológiám a sieti Objednávateľa, ktoré Objednávateľ poskytol Poskytovateľovi v súlade s článkom 8. SLA Zmluvy.
   2. Poskytovateľ je povinný poskytovať Paušálne služby mesačne, v rámci časového pokrytia, ktoré je detailne vymedzené v **Prílohe č. 1** tejto SLA Zmluvy. V prípade oneskorenia poskytnutia Paušálnych služieb, ktoré nebude spôsobené zavinením Poskytovateľa, sa lehota na plnenie primerane predĺži dohodou oboch Zmluvných strán, najmenej však o dobu omeškania nezavineného Poskytovateľom.
   3. Objednávkové služby uvedené v bode 3.2 písm. c), d), e), f), g) a i) Zmluvy je Poskytovateľ povinný poskytnúť iba vtedy, ak potvrdí písomnú objednávku Objednávateľa v súlade s touto SLA Zmluvou. Objednávkové služby je Poskytovateľ povinný poskytnúť Objednávateľovi do 3 pracovných dní odo dňa potvrdenia písomnej objednávky v období zimnej údržby a do 5 pracovných dní odo dňa potvrdenia písomnej objednávky v období mimo zimnej údržby.
   4. Na špecifikáciu Objednávkových služieb uvedených v bode 3.2 písm. i) Zmluvy za účelom ich objednávky je Objednávateľ povinný používať postup podľa **Prílohy č. 1** tejto SLA Zmluvy. Na základe Objednávateľom vyplneného a doručeného objednávkového formulára Poskytovateľ vypracuje cenovú kalkuláciu podľa **Prílohy č. 6** SLA Zmluvy, ktorú Poskytovateľ zašle Objednávateľovi a ktorá bude obsahovať podrobný návrh riešenia, vrátane analýzy dopadov a predpokladaného harmonogramu prác s uvedením navrhovanej doby poskytnutia Objednávkových služieb a plán ich realizácie. Súčasťou plánu realizácie Objednávkových služieb bude špecifikácia akceptačných testov.
   5. Poskytovateľ začne s realizáciou Objednávkových služieb uvedených v bode 3.2 písm. i) Zmluvy až po prijatí písomnej záväznej objednávky zo strany Objednávateľa. Objednávateľ sa zaväzuje doručiť Poskytovateľovi písomnú záväznú objednávku do desiatich kalendárnych dní odo dňa doručenia cenovej kalkulácie vyhotovenej Poskytovateľom podľa bodu 4.4 SLA Zmluvy alebo v rovnakej lehote doručiť Poskytovateľovi písomné vyjadrenie o neakceptácii cenovej kalkulácie. Ak Objednávateľ vo svojom písomnom vyjadrení nebude súhlasiť s cenovou kalkuláciou Poskytovateľa a ani nedoručí Poskytovateľovi písomnú záväznú objednávku podpísanú Oprávneným zástupcom Objednávateľa, Poskytovateľ Objednávkové služby neposkytne, ibaže sa Zmluvné strany písomne dohodnú inak.
   6. Požadovaná doba vyriešenia príslušnej požiadavky v rámci Objednávkových služieb je súčasťou objednávkového formulára Objednávateľa. Plánovaná doba vyriešenia je uvedená v cenovej kalkulácii Poskytovateľa, ktorej neoddeliteľnou súčasťou je návrh riešenia, predpokladaný harmonogram práce a plán realizácie Objednávkových služieb.
   7. V prípade, ak Poskytovateľ po prijatí písomnej záväznej objednávky Objednávateľa nezačne dodávanú službu do desiatich kalendárnych dní realizovať, bude takéto konanie zo strany Poskytovateľa považované za podstatné porušenie SLA Zmluvy.

# RIEŠENIE INCIDENTOV A VÁD

5.1 V prípade, ak dôjde počas  platnosti a účinnosti SLA Zmluvy  k obmedzeniu, narušeniu prevádzky IS alebo k prerušeniu jeho funkcií alebo funkcií potrebných pre riadne fungovanie a interoperabilitu s inými informačnými systémami, Poskytovateľ je povinný postupovať v súlade s týmto článkom SLA Zmluvy v lehote v závislosti od toho, o aký druh Incidentu alebo Vady v konkrétnom prípade ide, a to od okamihu oznámenia Incidentu alebo Vady Objednávateľom. Podľa klasifikácie Incidentu sa bude odvíjať doba trvalého vyriešenia Incidentu alebo Vady.

5.2 Pri poskytovaní Služieb môže dôjsť k výskytu Incidentov a Vád, ktoré sa podľa miery závažnosti delia na:

**i. Kritické,**

**ii. Vážne,**

**iii. Bežné.**

5.3 Poskytovateľ sa zaväzuje dodržať pri riešení Incidentov a Vád časy odozvy a časy odstránenia v závislosti od kategórie Incidentu alebo Vady definované v **Prílohe č 1.**

5.4 Poskytovateľ sa zaväzuje v súčinnosti s technickou podporou Objednávateľa Incidenty riešiť až do ich trvalého vyriešenia.

5.5 Požiadavky na riešenie Incidentov a Vád je Objednávateľ povinný nahlasovať do systému Poskytovateľa postupom podľa **Prílohy č. 1** SLA Zmluvy.

1. AKCEPTÁCIA SLUŽIEB
   1. Poskytovateľ je povinný odovzdať predkladanú dokumentáciu k poskytovaným Paušálnym službám v elektronickej forme na CD alebo DVD alebo USB nosiči v čase akceptácie Paušálnych služieb a v prípade potreby a požiadavky Objednávateľa aj v jednom vyhotovení v písomnej forme.
   2. Vyhodnotenie poskytnutých Paušálnych služieb Poskytovateľom spolu so zoznamom Paušálnych služieb poskytnutých za kalendárny mesiac odovzdá Poskytovateľ písomne prostredníctvom protokolu o poskytnutých Paušálnych službách do 10. – eho dňa nasledujúceho kalendárneho mesiaca. Porušenie tejto povinnosti je nepodstatným porušením SLA Zmluvy.
   3. Predpokladom pre akceptáciu **služieb rozvoja IS EMU** je realizovanie akceptačného testu podľa špecifikácie uvedenej v cenovej kalkulácii v pláne realizácie v testovacom prostredí Objednávateľa. Ak sa Zmluvné strany nedohodnú inak, Objednávateľ sa zaväzuje akceptovať poskytnuté **služby rozvoja IS EMU**, ak spĺňajú požiadavky v zmysle obojstranne odsúhlasených funkčných špecifikácií podľa objednávkového formulára a zároveň počet nevyriešených neodstránených vád, ktoré sú výsledkom pôsobenia **služieb rozvoja IS EMU**, ktorými sa rozumie nesúlad ich skutočného stavu s funkčnými špecifikáciami dohodnutými medzi Zmluvnými stranami, zistený na základe funkčných a/alebo akceptačných testov, za ktorý zodpovedá Poskytovateľ, neprevýši limity uvedené v nasledujúcej tabuľke:

|  |  |  |
| --- | --- | --- |
| ***Kategória Defektu*** | ***Popis*** | ***Povolený počet Defektov*** |
| Kritický (B/2) | Defekt s dopadom na základné funkcionality Systému, ktorý by v prípade výskytu v produkčnom prostredí znemožnil prevádzku Systému alebo jeho časti, alebo spôsobil chybnú funkčnosť Systému alebo jeho časti. V prípade výskytu sa zastavuje testovanie. | 0 |
| Normálny (C/ 3) | Defekt s nepodstatným dopadom na prevádzku Systému, ktorý by v prípade výskytu v produkčnom prostredí nespôsobil chybnú funkčnosť Systému alebo jeho časti. Nemá dopad na testovanie. | 3 |

* 1. Poskytovateľ sa zaväzuje, že v prípade poskytnutia **služieb rozvoja IS EMU** prostredníctvom subdodávateľov alebo treťou stranou dodrží štandardy pre aktualizáciu informačno-komunikačných technológií a štandardy pre účasť tretej strany v súlade s **Vyhláškou o štandardoch pre ITVS**. Ak sa počas trvania Zmluvy preukáže, že Poskytovateľ povinnosť podľa predchádzajúcej vety porušil, Objednávateľ má právo odmietnuť akceptáciu **služieb rozvoja IS EMU** a má nárok na náhradu škody voči Poskytovateľovi.
  2. Zmluvné strany sa zaväzujú potvrdiť poskytnutie **služieb** **rozvoja IS EMU** akceptačným protokolom, ktorý slúži ako podklad pre vystavenie príslušnej faktúry Poskytovateľom a úhradu ceny za **služby** **rozvoja IS EMU** v zmysle cenovej kalkulácie Poskytovateľa. Vzor akceptačného protokolu na **služby rozvoja IS EMU** tvorí **Prílohu č. 3** SLA Zmluvy.
  3. Objednávateľ sa zaväzuje podpísať akceptačný protokol k **Objednávkovým službám** vystavený **Poskytovateľom do piatich pracovných dní odo dňa úspešného vykonania akceptačných testov Objednávkových služieb**. V prípade márneho uplynutia uvedenej lehoty sa príslušné **Objednávkové služby** považujú za riadne akceptované Objednávateľom.
  4. V prípade vzniku akýchkoľvek odpadov pri vykonávaní predmetu Zmluvy je Poskytovateľ zodpovedný za nakladanie s týmito odpadmi a v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej iba „**zákon o odpadoch**“) je povinný plniť všetky svoje povinnosti, ktoré prislúchajú držiteľovi odpadu v zmysle príslušných ustanovení zákona o odpadoch. Jedná sa najmä, nie však výlučne o povinnosti držiteľa odpadu podľa ustanovenia § 14 zákona o odpadoch, za triedenie, zaraďovanie, spôsob zhodnocovania, spôsob zneškodňovania, odovzdávanie, odvoz, zhromažďovanie, skladovanie, likvidáciu a za celkové nakladanie so všetkými odpadmi vrátane nebezpečných odpadov a zároveň § 77 zákona o odpadoch.
  5. Poskytovateľ je zároveň povinný dodržiavať všetky povinnosti podľa vyhlášky Ministerstva životného prostredia Slovenskej republiky (ďalej len „**MŽP SR**“) č. 366/2015 Z. z. o evidenčnej povinnosti a ohlasovacej povinnosti (ďalej len „**vyhláška č. 366/2015 Z. z.**“), vyhlášky MŽP SR č. 89/2024 Z z. o evidenčnej a ohlasovacej povinnosti, vyhlášky MŽP SR č. 365/2015 Z. z., ktorou sa ustanovuje Katalóg odpadov v znení neskorších predpisov a vyhlášky č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov, ako aj podľa ostatých právnych predpisov v oblasti nakladania s odpadmi. Poskytovateľ je povinný uchovávať všetky doklady preukazujúce spôsob nakladania s odpadmi. V súlade s ust. § 2 vyhlášky 344/2022 Z. z. o stavebných odpadoch z demolácií, ktorou sa vykonávajú niektoré ustanovenia zákona o odpadoch sa Poskytovateľ zaväzuje pred podpisom Zmluvy preukázať Objednávateľovi oprávnenie nakladania s odpadmi a udržiavať ho platné počas trvania Zmluvy.
  6. Poskytovateľ je povinný uchovávať všetky doklady preukazujúce spôsob nakladania s odpadom a v zmysle vyhlášky č. 366/2015 Z. z. je povinný viesť evidenciu odpadov na Evidenčnom liste odpadov. K preberaniu predmetu Zmluvy alebo akejkoľvek časti predmetu Zmluvy alebo k preberaniu akéhokoľvek iného plnenia je Poskytovateľ povinný Objednávateľovi odovzdať všetky doklady preukazujúce množstvo odpadov, presnú lokalizáciu miesta vzniku odpadu, spôsob nakladania s odpadmi, ktoré vznikli pri vykonávaní predmetu Zmluvy alebo pri plnení predmetu Zmluvy, vrátane Evidenčných listov odpadov podľa vyhlášky č. 366/2015 Z. z. Doklady o množstve a spôsobe nakladania s odpadmi podľa tohto bodu je Poskytovateľ Objednávateľovi povinný predložiť alebo odovzdať aj kedykoľvek na vyžiadanie Objednávateľa. Zároveň je Poskytovateľ všetky doklady podľa tohto bodu vzťahujúce sa k nakladaniu s odpadom počas celého kalendárneho roka odovzdať Objednávateľovi po ukončení každého kalendárneho mesiaca, najneskôr však do 20. kalendárneho dňa príslušného mesiaca.
  7. V prípade, ak vznikne Objednávateľovi akákoľvek škoda v súvislosti s porušením povinností Poskytovateľa dodržiavať ustanovenia v oblasti nakladania s odpadmi podľa tohto článku Zmluvy, Poskytovateľ je povinný túto škodu Objednávateľovi nahradiť. Škodou podľa tohto bodu sa myslí aj uloženie akejkoľvek sankcie Objednávateľovi zo strany príslušných orgánov v oblasti odpadového hospodárstva za nesplnenie akejkoľvek povinnosti Poskytovateľa.
  8. Poskytovateľ sa zaväzuje, že nebude v súvislosti s predmetom Zmluvy v súvislosti s vykonávaním činnosti, ktorá je predmetom Zmluvy zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie, ako aj právnymi predpismi Európskej únie, a to najmä v rozpore so zákonom č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „**zákon o nelegálnej práci**“), v spojení so zákonom č. 311/2001 Z. z. Zákonník práce v znení neskorších predpisov, Obchodným zákonníkom, zákonom č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, zákonom č. 461/2003 Z. z. o sociálnom poistení v znení neskorších predpisov, zákonom č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov, zákona č. 480/2002 Z. z. o azyle a o zmene a doplnení niektorých zákonov v znení neskorších predpisov, Smernicou Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov.
  9. V prípade, že orgán vykonávajúci kontrolu nelegálnej práce a nelegálneho zamestnávania zistí porušenie § 7b ods. 5 zákona o nelegálnej práci, t. j. porušenie zákazu prijať prácu alebo službu, ktorú Objednávateľovi na základe Zmluvy dodáva alebo poskytuje Poskytovateľ ako poskytovateľ služby prostredníctvom fyzickej osoby, ktorú nelegálne zamestnáva, v nadväznosti na čo bude Objednávateľovi uložená pokuta, ktorú Objednávateľ uhradí, Objednávateľ si uplatní jej náhradu u Poskytovateľa a Poskytovateľ sa zaväzuje túto pokutu Objednávateľovi nahradiť.
  10. Poskytovateľ je pri plnení tejto Zmluvy povinný dodržiavať príslušné právne predpisy v oblasti ochrany životného prostredia, a zároveň sa zaväzuje Objednávateľa informovať o každom správnom alebo inom konaní týkajúcom sa porušenia povinnosti na úseku ochrany životného prostredia a poskytnúť Objednávateľovi všetku potrebnú súčinnosť, všetky potrebné informácie a podklady.
  11. V prípade, ak konaním Poskytovateľa v súvislosti s plnením predmetu tejto Zmluvy dôjde k porušeniu predpisov v oblasti ochrany životného prostredia, Objednávateľ má nárok voči Poskytovateľovi na zaplatenie zmluvnej pokuty vo výške 500 Eur za každé takého porušenie.

1. ZÁRUKA A ODSTRAŇOVANIE VÁD
   1. Objednávateľ sa zaväzuje pri akceptácii Služieb preukázať a zdokumentovať, či bola požadovaná Služba odovzdaná riadne a včas a v súlade s účelom, cieľom a funkcionalitou Informačného systému, ktorého sa týka.
   2. V prípade, ak v rámci tejto SLA Zmluvy bude dodané také plnenie, ktorého výsledkom bude Autorské dielo v súlade s čl. 10. a 11. Zmluvy, platí že Poskytovateľ zodpovedá, že také dielo je v čase dodania diela bez vád. V takom prípade Poskytovateľ poskytuje záruku po dobu 12 mesiacov odo dňa podpísania akceptačného protokolu o odovzdaní a prevzatí predmetu plnenia SLA Zmluvy (Autorského diela) alebo jeho časti, s výnimkou prípadov ak vada vznikla v dôsledku externých faktorov alebo konaním Oprávnenej osoby Objednávateľa alebo ním splnomocnenou osobou, alebo tretími stranami.
   3. Ak majú poskytnuté Objednávkové služby vady, následné odstránenie zistených nedostatkov pri prestavbe systému zberu dát a údajov na vozidlách pred zmenou druhu výkonu údržby podľa bodu 3.2 písm. c) SLA Zmluvy, pri kompletnej reinštalácií zberných jednotiek z motorového vozidla na motorové vozidlo (kat. M1, N1) podľa bodu 3.2 písm. d) SLA Zmluvy, pri kompletnej reinštalácií zberných jednotiek z motorového vozidla na motorové vozidlo (kat. N2, N3, O, PS, T) podľa bodu 3.2 písm. e) SLA Zmluvy a pri servise spojenom s výmenou náhradných dielov podľa bodu 3.2 písm. f) a g) SLA Zmluvy budú riešené v zmysle platných predpisov Slovenskej republiky hovoriacich o termínoch záručných lehôt. Objednávateľ požaduje maximálnu súčinnosť pri vyššie uvedenej požiadavke na odstránenie nedostatkov a vád, najmä v zimnom období pri motorových vozidlách zimnej údržby (Sypače).
   4. V prípade, ak dôjde počas  platnosti a účinnosti SLA Zmluvy  k obmedzeniu, narušeniu prevádzky Informačného systému alebo k prerušeniu jeho funkcií alebo funkcií potrebných pre riadne fungovanie a interoperabilitu s inými informačnými systémami, Poskytovateľ je povinný postupovať v súlade s čl. 5. tejto SLA Zmluvy v lehote v závislosti od toho o aký druh incidentu v konkrétnom prípade ide, a to od okamihu oznámenia incidentu Objednávateľom. Podľa klasifikácie incidentu sa bude odvíjať doba neutralizácie a trvalého vyriešenia incidentu.
   5. Poskytovateľ je povinný poskytnúť Objednávateľovi záruku 12 mesiacov na práce a úkony dodané v rámci Služieb a zároveň záruku 24 mesiacov na nové náhradné diely poskytnuté Objednávateľovi v rámci dodávky **Objednávkových služieb**. Záruku na práce, úkony a náhradné diely v rámci Poskytovateľom dodaných Služieb plynie od odovzdania a podpisu akceptačného protokolu podľa **Prílohy č. 3** Zmluvy.
2. PRÁVA A POVINNOSTI ZMLUVNÝCH STRÁN
   1. Objednávateľ sa zaväzuje:
      1. poskytnúť Poskytovateľovi všetku potrebnú súčinnosť pri poskytovaní Služieb podľa navrhovaného spôsobu a postupu poskytnutia Služieb; a zaistiť súčinnosť tretích osôb spolupracujúcich s Objednávateľom, ak je taká súčinnosť potrebná pre riadne a včasné plnenie záväzkov Poskytovateľa podľa tejto SLA Zmluvy, v rozsahu, ktorý je výslovne uvedený v **Prílohe č. 1** tejto SLA Zmluvy;
      2. zabezpečiť Poskytovateľovi v primeranom rozsahu potrebné informácie a prípadné konzultácie k súčasnému technologickému postupu, ak bude Objednávateľ takými informáciami disponovať a tieto budú nevyhnutné na poskytovanie Služieb,
      3. za predpokladu dodržania bezpečnostných a prípadných ďalších predpisov Objednávateľa zabezpečiť pre Poskytovateľa poverenia, na základe ktorých bude môcť získavať informácie na dohodnutých miestach,
      4. za predpokladu dodržania bezpečnostných a prípadných ďalších predpisov Objednávateľa sprístupniť priestory, technickú, komunikačnú a systémovú infraštruktúru pre poskytovanie Služieb podľa tejto SLA Zmluvy a podľa potreby vzdialeného prístupu dohodnutou technológiou a zabezpečiť Poskytovateľovi na jeho žiadosť včas prístup ku všetkým zariadeniam, ku ktorým je jeho prístup potrebný pre poskytnutie Služieb, vrátane zdrojov energie, elektronickej komunikačnej siete, vrátane vzdialeného prístupu, atď. v rozsahu nevyhnutnom pre riadne poskytnutie Služby, pričom náklady tohto prístupu, energií atď. bude znášať Objednávateľ. Náklady na prevádzku komunikačnej linky pre vzdialený prístup bude hradiť Poskytovateľ,
      5. zabezpečiť v nevyhnutnom rozsahu prítomnosť Oprávnenej osoby Objednávateľa – v mieste plnenia u Objednávateľa na splnenie záväzku Poskytovateľa v zmysle tejto SLA Zmluvy,
      6. zabezpečiť odborných garantov pre jednotlivé problémové oblasti s potrebnými kompetenciami pre rozhodovanie a bezodkladne oznámiť Poskytovateľovi akúkoľvek zmenu garantov a kontaktných osôb,
      7. zabezpečiť Poskytovateľovi všetky prípadné relevantné legislatívne, metodické, koncepčné, dokumentačné, normatívne a ďalšie materiály a dokumenty vzťahujúce sa k problematike Systému, ak bude Objednávateľ takými informáciami disponovať, to však len za predpokladu, že Poskytovateľ nemá k takýmto materiálom sám prístup a len v rozsahu, v akom si tento prístup nevie Poskytovateľ zabezpečiť sám.
   2. Poskytovateľ sa zaväzuje:
3. poskytovať Služby riadne, včas a v súlade s požiadavkami Objednávateľa uvedenými v tejto SLA Zmluve,
4. neodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné poskytovanie Služieb,
5. pravidelne, v lehotách a spôsobom dohodnutým s Objednávateľom Objednávateľa informovať o poskytovaní Paušálnych služieb a vždy po skončení kalendárneho mesiaca predložiť evidenciu vykonanej činnosti za určené obdobie (vrátane pracovných výkazov pracovníkov, zamestnancov Poskytovateľa plniacich povinnosti v zmysle Zmluvy) vo vzťahu ku všetkým poskytnutým Službám,
6. pravidelne aktualizovať a predkladať Objednávateľovi plán realizácie **Objednávkových služieb** spolu s odpočtom vykonaných **Objednávkových služieb** vždy k prvému dňu mesiaca nasledujúceho po prijatí písomnej objednávky Objednávateľa až do dňa podpisu akceptačného protokolu,
7. niesť zodpovednosť za vzniknutú škodu spôsobenú Objednávateľovi porušením svojich povinností vyplývajúcich z tejto SLA Zmluvy a/alebo príslušných právnych predpisov v zmysle tejto SLA Zmluvy.
   1. Porušenie povinností podľa článku 8. SLA Zmluvy s výnimkou bodu 8.2 písm. a) SLA Zmluvy sa považuje za nepodstatné porušenie SLA Zmluvy.
8. CENA A PLATOBNÉ PODMIENKY
   1. Objednávateľ je povinný zaplatiť Poskytovateľovi za Služby poskytnuté na základe tejto SLA Zmluvy cenu dojednanú v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996, ktorou sa vykonáva zákon o cenách. Celková cena bude tvorená ako súčet súčinov prijatej ceny a množstva skutočne požadovanej Služby predmetu zákazky, v rámci ktorej sú zahrnuté dopravné náklady a poskytovanie všetkých služieb priamo súvisiacich s dodaním v rámci predmetu zákazky. Cena za poskytnuté dodanie predmetu zákazky (Služby) je konečná a obsahuje všetky náklady Poskytovateľa vrátane primeraného zisku. K cene bude účtovaná daň z pridanej hodnoty (ďalej len „DPH“) v zmysle platných právnych predpisov SR účinných v čase poskytnutia predmetu zákazky.
   2. Objednávateľ sa zaväzuje uhradiť cenu za dodané a riadne akceptované Služby, ku ktorej bude pripočítaná DPH v zmysle platných právnych predpisov.
   3. Poskytovateľ je oprávnený fakturovať cenu poskytnutých Služieb uvedených v bode 3.2 písm. a), b) a h) Zmluvy (Paušálne služby) podľa bodu 9.1 Zmluvy v spojení s Prílohou č. 6 Zmluvy mesačne za každý kalendárny mesiac v posledný deň mesiaca, za ktorý boli Paušálne služby poskytnuté. Prvá faktúra za poskytované Paušálne služby za obdobie od dátumu začatia poskytovania Paušálnych služieb po začiatok nasledujúceho kalendárneho mesiaca bude obsahovať pomernú časť ceny za Paušálne služby pripadajúce na počet kalendárnych dní za obdobie poskytovania Paušálnych služieb do konca príslušného kalendárneho mesiaca. Na účely fakturácie sa za deň dodania predmetu zmluvy považuje posledný deň obdobia, na ktoré sa platba vzťahuje.
   4. Poskytovateľ je oprávnený fakturovať cenu poskytnutých Služieb uvedených v bode 3.2 písm. c), d), e), f), g) a i) Zmluvy (Objednávkové služby) podľa bodu 9.1 Zmluvy v spojení s Prílohou č. 6 Zmluvy po poskytnutí príslušných **Objednávkových služieb** a ich akceptácii Objednávateľom. Poskytovateľ sa zaväzuje vystaviť príslušné faktúry za **Objednávkové služby** v súlade v súlade s čl. 9. tejto SLA Zmluvy do 15 dní od ich riadneho poskytnutia a akceptácie v súlade s článkom 6. tejto SLA Zmluvy. Na účely fakturácie sa za deň dodania predmetu Zmluvy považuje deň podpísania akceptačného protokolu oboma zmluvnými stranami.
   5. Splatnosť faktúr je 30 dní odo dňa ich doporučeného doručenia Objednávateľovi bez nedostatkov do sídla Objednávateľa. Objednávateľ je povinný uhradiť Poskytovateľovi fakturovanú sumu bezhotovostným bankovým prevodom na účet Poskytovateľa uvedený na faktúre.
   6. Faktúra sa považuje za uhradenú dňom pripísania fakturovanej sumy na účet Poskytovateľa.
   7. Faktúra musí obsahovať náležitosti v zmysle zákona č. 222/2004 Z. z. o dani z pridanej hodnoty v platnom znení a  v zmysle zákona č. 431/2002 Z.z. o účtovníctve v platnom znení. Faktúra musí obsahovať aj nasledovné údaje: odvolávku na číslo zmluvy, dodatku, objednávky, popis plnenia v zmysle predmetu zmluvy, bankové spojenie v zmysle zmluvy. V prípade jej neúplnosti alebo nesprávnosti je Objednávateľ oprávnený vrátiť ju Poskytovateľovi na opravu alebo doplnenie; v takom prípade lehota splatnosti začne plynúť až dňom doručenia opravenej  faktúry Objednávateľovi.
9. ZDROJOVÝ KÓD
   1. Na základe písomného preberacieho protokolu (podpísaného oboma Zmluvnými stranami), Objednávateľ odovzdá, bezodkladne po účinnosti SLA Zmluvy, Poskytovateľovi:
      1. nevyhnutnú kontrolu nad funkčným testovacím a produkčným prostredím IS EMU, vrátane úplného aktuálneho zdrojového kódu, aplikačnej architektúry, parametrov a nastavení aplikácií a databáz, štruktúry databáz a nastavení;
      2. aktualizovanú technickú, aplikačnú (administrátorskú) užívateľskú, prevádzkovú a inštalačnú dokumentáciu k IS EMU;
      3. všetky nevyhnutné aktuálne heslá k IS EMU pre zabezpečenie Služieb podľa tejto Zmluvy.
   2. Poskytovateľ zároveň umožní Objednávateľovi prístup na verziu vývojovej časti Systému určenú len na čítanie („read only“), z ktorej nie je možné vstupovať do žiadneho z prostredí Informačného systému.
   3. Poskytovateľ je povinný na základe písomného preberacieho protokolu (podpísaného oboma Zmluvnými stranami) odovzdať Objednávateľovi funkčné vývojové a produkčné prostredie, vrátane úplného aktuálneho zdrojového kódu, aplikačnej architektúry, parametrov a nastavení aplikácií a databáz, štruktúry databáz a nastavení, ako aj aktualizovanej technickej, aplikačnej (administrátorskej) užívateľskej, prevádzkovej a inštalačnej dokumentácie k Systému, pri ukončení tejto SLA Zmluvy. Poskytovateľ je tiež povinný odovzdať aktualizované heslá k IS EMU, ak došlo počas poskytovania Služieb podľa tejto Zmluvy k ich zmene.
   4. **Úplný zdrojový kód** sa skladá zo zdrojového kódu každého počítačového programu tvoriaceho Informačný systém, ktorý bol Poskytovateľom vytvorený pri plnení podľa tejto Zmluvy (ďalej ako „**vytvorený zdrojový kód**“) a zo zdrojového kódu každého počítačového programu vytvoreného nezávisle od predmetu Zmluvy (ďalej ako „**preexistentný zdrojový kód**“).
   5. Pokiaľ sa Zmluvné strany počas trvania SLA Zmluvy nedohodnú inak, potom poskytované Služby nezahŕňajú vytvorenie vopred definovanej a od zvyšku Systému oddeliteľnej časti (ďalej len **“Modul”)** Poskytovateľom pri plnení tejto SLA Zmluvy, ktorá je bez úpravy použiteľná aj tretími osobami, aj na iné alebo podobné účely, ako je účel vyplývajúci z tejto SLA Zmluvy; tým nie je dotknutý bod 11.3 SLA Zmluvy.
   6. Vytvorený zdrojový kód (s výnimkou Modulu podľa bodu 10.5 Zmluvy) vrátane dokumentácie zdrojového kódu bude prístupný v režime podľa § 31 ods. 4 písm. b) Vyhlášky č. 78/2020 Z. z. o štandardoch pre informačné technológie verejnej správy (s obmedzenou dostupnosťou pre orgán vedenia a orgány riadenia – zdrojový kód je dostupný len pre orgán vedenia a orgány riadenia); týmto nie je dotknutý osobitný právny režim vzťahujúci sa na preexistentný zdrojový kód. Objednávateľ je oprávnený sprístupniť vytvorený zdrojový kód okrem predchádzajúcej vety aj tretím osobám, ale len na špecifický účel, na základe riadne uzatvorenej písomnej zmluvy o mlčanlivosti a ochrane dôverných informácií.
   7. Vytvorený zdrojový kód Modulu/ov vrátane dokumentácie zdrojového kódu Modulu/ov bude zverejnený na základe rozhodnutia Objednávateľa uvedeného v súťažných podkladoch buď
      1. v režime podľa § 31 ods. 4 písm. a) Vyhlášky č. 78/2020 Z.z. o štandardoch pre informačné technológie verejnej správy (verejné – zdrojový kód je dostupný pre verejnosť bez obmedzenia); týmto nie je dotknutý osobitný právny režim vzťahujúci sa na preexistentný zdrojový kód, alebo
      2. v režime podľa § 31 ods. 4 písm. b) Vyhlášky č. 78/2020 Z.z. o štandardoch pre informačné technológie verejnej správy (s obmedzenou dostupnosťou pre orgán vedenia a orgány riadenia - zdrojový kód je dostupný len pre orgán vedenia a orgány riadenia.

10.8 Zdrojový kód musí byť v podobe, ktorá zaručuje možnosť overenia, že je kompletný a v správnej verzii, tzn. umožňujúcej kompiláciu, inštaláciu, spustenie a overenie funkcionality, a to vrátane kompletnej dokumentácie zdrojového kódu (napr. interfejsov a pod.) takejto časti predmetu Zmluvy. Zároveň odovzdaný zdrojový kód musí byť pokrytý testami (aspoň na 90%), musí dosahovať rating kvality (statická analýza kódu) podľa CodeClimate/CodeQL atď. (minimálne stupňa B).

1. PRÁVA DUŠEVNÉHO VLASTNÍCTVA
   1. Vzhľadom na to, že súčasťou poskytnutej Služby podľa tejto SLA Zmluvy môže byť aj:
      1. vytvorenie plnení, ktoré môžu napĺňať znaky počítačového programu v zmysle Autorského zákona, resp. iného autorského diela
      2. použitie počítačových programov Poskytovateľa alebo tretích osôb, vytvorených nezávisle od Informačného systému, ktoré sú na trhu obchodne dostupné a riadia sa podľa osobitných licenčných podmienok **(tzv. preexistentný obchodne dostupný proprietárny SW)**, bližšie špecifikovaný v bode 11.7 písm. a) tohto článku SLA Zmluvy
      3. použitie počítačových programov Poskytovateľa alebo tretích osôb, vytvorených nezávisle od Informačného systému, ktoré nie sú na trhu samostatne obchodne dostupné a riadia sa podľa osobitných licenčných podmienok **(tzv. preexistentný obchodne nedostupný proprietárny SW),** bližšie špecifikovaný v bode 11.7 písm. b) tohto článku SLA Zmluvy
      4. použitie **open source** počítačových programov Poskytovateľa alebo tretích osôb, vytvorených nezávisle od Informačného systému, ktoré sa riadia osobitnými open source licenčnými podmienkami **(tzv. preexistentný open source SW),** bližšie špecifikovaný v bode 11.7 písm. c) tohto článku SLA Zmluvy

je k týmto súčastiam Informačného systému poskytovaná licencia za podmienok dohodnutých ďalej v tomto článku SLA Zmluvy, a to na účel, pre ktorý bol Informačný systém vytvorený. Poskytnutie licencie je viazané na moment akceptácie Služieb, tzn.: Objednávateľ nadobúda licencie najneskôr dňom akceptácie Služieb.

* 1. Zmluvné strany sa dohodli, že pokiaľ Poskytovateľ vytvorí v rámci plnenia tejto SLA Zmluvy pre Objednávateľa počítačový program, resp. iné autorské dielo chránené autorským právom alebo jeho časť, akceptáciou Služby udeľuje Poskytovateľ Objednávateľovi súhlas používať taký počítačový program (s výnimkou Modulu, na ktorý sa vzťahujú osobitné podmienky) ako licenciu bezodplatnú, výhradnú, časovo neobmedzenú (po dobu trvania majetkových práv autora), územne obmedzenú na územie Slovenskej republiky, v neobmedzenom vecnom rozsahu (najmä na neobmedzený počet zariadení a užívateľov) a na všetky spôsoby použitia známe v čase uzatvorenia SLA Zmluvy, najmä v súlade s § 19 ods. 4 Autorského zákona. Poskytovateľ týmto udeľuje Objednávateľovi súhlas, ktorým je Objednávateľ oprávnený udeliť inému orgánu verejnej moci Slovenskej republiky sublicenciu na použitie počítačového programu, vrátane subjektov ovládaných týmito orgánmi verejnej moci v zmysle § 66a zák. č. 513/1991 Zb. Obchodný zákonník alebo subjektov zriadených orgánom verejnej moci za účelom plnenia úloh vo verejnom záujme (bez ohľadu na právnu formu), pokiaľ to nie je v rozpore s pravidlami na ochranu hospodárskej súťaže.
  2. Zmluvné strany sa ďalej dohodli, že pokiaľ Poskytovateľ vytvorí v rámci plnenia tejto SLA Zmluvy pre Objednávateľa počítačový program, ktorý je Modulom v súlade s bodmi 10.5 a 10.6 SLA Zmluvy, akceptáciou Služby udeľuje Poskytovateľ Objednávateľovi súhlas používať taký počítačový programako licenciu nevýhradnú, časovo neobmedzenú (po dobu trvania majetkových práv autora), územne neobmedzenú, v neobmedzenom vecnom rozsahu (najmä na neobmedzený počet zariadení a užívateľov) a na všetky v čase uzatvorenia SLA Zmluvy známe spôsoby použitia najmä v súlade s § 19 ods. 4 Autorského zákona s tým, že Objednávateľ je oprávnený šíriť na verejnosti takýto počítačový program aj formou otvoreného zdrojového kódu, vrátane práva Objednávateľa udeliť súhlas na použitie Služby tretej osobe (sublicenciu), ak to nie je v rozpore s kogentnými ustanoveniami právnych predpisov (najmä ak to nie je v rozpore so zákonom o ochrane hospodárskej súťaže, alebo pravidlami pre čerpanie prostriedkov zo štrukturálnych fondov), alebopodľa podmienok open source licencie, vzťahujúcej sa k preexistentnému open source softvéru použitému pri vytvorení takého Modulu.
  3. Licencia podľa bodu 11.2 a 11.3 SLA Zmluvy sa vzťahuje v rovnakom rozsahu na vyjadrenie v strojovom aj zdrojovom kóde, ako aj koncepčné prípravné materiály, súvisiacu dokumentáciu, a to aj na prípadné ďalšie verzie počítačových programov obsiahnutých v Informačnom systéme upravené na základe tejto SLA Zmluvy, pričom:
     1. Účinnosť tejto licencie nastáva okamihom podpisu akceptačného protokolu k Službe, ktorá príslušný počítačový program obsahuje; do tej doby je Objednávateľ oprávnený počítačový program použiť v rozsahu a spôsobom nevyhnutným na vykonanie akceptácie Služby. Udelenie licencie nemožno zo strany Poskytovateľa vypovedať a jej účinnosť trvá aj po skončení účinnosti tejto SLA Zmluvy, ak sa nedohodnú Zmluvné strany výslovne inak,
     2. Odmena za udelenie licencie k autorskému dielu podľa tohto článku Zmluvy alebo jeho časti spôsobom, v rozsahu a na čas uvedený v tomto bode SLA Zmluvy je súčasťou ceny za dodanie Služby v zmysle článku 9. tejto SLA Zmluvy.
  4. Zmluvné strany výslovne vyhlasujú, že ak pri poskytovaní plnenia podľa tejto SLA Zmluvy vznikne činnosťou Poskytovateľa a Objednávateľa dielo spoluautorov a ak sa nedohodnú Zmluvné strany výslovne inak, bude sa mať za to, že Objednávateľ je oprávnený disponovať majetkovými autorskými práva k dielu spoluautorov tak, ako by bol ich výhradným disponentom a že Poskytovateľ udelil Objednávateľovi súhlas k akejkoľvek zmene alebo inému zásahu do diela spoluautorov. Cena Služby podľa čl. 9. tejto SLA Zmluvy je stanovená so zohľadnením tohto ustanovenia a Poskytovateľovi nevzniknú v prípade vytvorenia diela spoluautorov žiadne nové nároky na odmenu.
  5. Ak nie je v tejto SLA Zmluve uvedené inak a na základe tejto SLA Zmluvy vznikne databáza, Poskytovateľ touto SLA Zmluvou prevádza na Objednávateľa všetky osobitné práva zhotoviteľa databázy podľa § 135 ods. 1 Autorského zákona, ktoré Poskytovateľ ako zhotoviteľ databázy má k súčastiam plnenia predmetu SLA Zmluvy, ktoré sú databázou, a to v rozsahu uvedenom v tomto článku SLA Zmluvy.
  6. Zmluvné strany sa dohodli, že pokiaľ Poskytovateľ pri plnení SLA Zmluvy, ako súčasť Služby použije (spravidla ich spracovaním) počítačový program Poskytovateľa alebo tretích strán, v takomto prípade udelí Objednávateľovi oprávnenie používať takýto počítačový program v súlade s osobitnými licenčnými podmienkami Poskytovateľa alebo tretích strán.

Pre kvalifikovanie počítačového programu Poskytovateľa alebo tretej strany je nevyhnutné splniť jednu z podmienok:

* + 1. Ide o „preexistentný obchodne dostupný proprietárny SW“ tzn.: taký softvér (softvérový produkt vrátane databáz) výrobcov/ subjektov vykonávajúcich hospodársku/ obchodnú činnosť bez ohľadu na právne postavenie a spôsob ich financovania ktorý je na trhu bežne dostupný, t. j. ponúkaný na území Slovenskej republiky alebo v rámci Európskej únie bez obmedzení a ktorý v čase uzavretia SLA Zmluvy spĺňa znaky výrobku alebo tovaru v zmysle slovenskej legislatívy. Hospodárskou činnosťou je každá činnosť, ktorá spočíva v ponuke tovaru a/alebo služieb na trhu.
    2. Ide o „preexistentný obchodne nedostupný proprietárny SW“ tzn.: taký softvér (softvérový produkt vrátane databáz), ktorý nie je samostatne voľne obchodne dostupný ani obchodovaný, ale spĺňa podmienky preexistentného proprietárneho SW, ktorý vznikol nezávisle od Služby. Zmluvné strany sa dohodli, že v prípade, ak súčasťou SLA Zmluvy je preexistentný obchodne nedostupný SW, Poskytovateľ je povinný v čase odovzdania Služby alebo jej časti udeliť Objednávateľovi licenciu v súlade s bodom 11.2 SLA Zmluvy na používanie preexistentného obchodne nedostupného proprietárneho SW v rozsahu nevyhnutnom na funkčné používanie Služby alebo jej časti (s výnimkou použitia, ktoré má obchodný charakter), v súlade s účelom, na aký je Služba alebo jej časť vytvorená a na celé obdobie existencie Služby ako celku.
    3. Ide o „preexistentný open source SW“ tzn. taký open source softvér, ktorý  umožňuje spustenie, analyzovania, modifikáciu a zdieľanie zdrojového kódu, vrátane detailného komentovania zdrojových kódov a úplnej užívateľskej, prevádzkovej a administrátorskej dokumentácie. Poskytovateľ je povinný poskytnúť Objednávateľovi o tejto skutočnosti písomné vyhlásenie a na výzvu Objednávateľa túto skutočnosť preukázať. Objednávateľ je v prípade použitia open source povinný dodržiavať podmienky konkrétnej open source licencie vzťahujúcej sa na dotknutý open source počítačový program. Pod pojmom open source softvér nie je chápaný počítačový program zodpovedajúci verejnej licencii Európskej únie v  súlade s ustanoveniami Zákona o ITVS.
  1. Za predpokladu, že licencie preexistentných softvérov podľa bodu 11.7 písm. a) až c) tejto SLA Zmluvy stratia platnosť a účinnosť, Poskytovateľ je povinný zabezpečiť kvalitatívne zodpovedajúci ekvivalent pôvodných licencií na obdobie platnosti a účinnosti tejto SLA Zmluvy, a to takým spôsobom, aby bol Objednávateľ schopný zabezpečovať plynulú, bezpečnú a spoľahlivú prevádzku informačnej technológie verejnej správy (Informačného systému).
  2. Práva získané v rámci plnenia tejto SLA Zmluvy prechádzajú aj na prípadného právneho nástupcu Objednávateľa. Prípadná zmena v osobe Poskytovateľa (napr. právne nástupníctvo) nebude mať vplyv na oprávnenia udelené v rámci tejto SLA Zmluvy Poskytovateľom Objednávateľovi.
  3. Poskytovateľ sa zaväzuje samostatne zdokumentovať všetky využitia **preexistentných proprietárnych a open source SW** (ďalej ako **„preexistentný SW“**)v rámci poskytovania Služieb a predložiť Objednávateľovi ucelený ich prehľad vrátane ich licenčných podmienok.
  4. Ak sú s použitím preexistentného SW, služieb podpory k nemu v rozsahu akom sú nevyhnutné, či iných súvisiacich plnení spojené akékoľvek poplatky, je Poskytovateľ povinný v rámci ceny Služby riadne uhradiť všetky tieto poplatky za celú dobu trvania SLA Zmluvy.
  5. Poskytovateľ v súlade s čl. 9. SLA Zmluvy zodpovedá za úhradu licenčných poplatkov za použitie preexistentného SW a súvisiacich služieb podpory a iných plnení.
  6. Autorské diela, preexistentné proprietárne softvérové diela alebo preexistentné open source diela môžu byť súčasťou Služby len na základe predchádzajúceho písomného súhlasu Objednávateľa.
  7. Poskytovateľ je povinný postupovať tak, aby udelenie licencie podľa tejto SLA Zmluvy vrátane oprávnenia udeliť sublicenciu a súvisiacich povolení zabezpečil bez ujmy na právach tretích osôb. Poskytovateľ zodpovedá za škodu, spôsobenú Objednávateľovi uplatnením nárokov tretích strán z titulu porušenia práv v súvislosti s plnením Poskytovateľa a zaväzuje sa takto spôsobenú škodu Objednávateľovi nahradiť.

1. OCHRANA DÔVERNÝCH INFORMÁCIÍ A OSOBNÝCH ÚDAJOV
   1. V súvislosti s SLA Zmluvou pre účely spracúvania osobných údajov dotknutých osôb alebo nastavenia spracúvania osobných údajov pomocou Systému, sa Zmluvné strany zaväzujú uskutočniť všetky úkony nevyhnutné na dosiahnutie súladnosti s legislatívou ochrany osobných údajov najmä GDPR.
   2. Pri plnení SLA Zmluvy a spracúvaní osobných údajov dotknutých osôb Poskytovateľom v mene Objednávateľa, Poskytovateľ v postavení sprostredkovateľa v zmysle GDPR poskytol dostatočné záruky na prijatie primeraných technických a organizačných opatrení zaručujúcich ochranu práv dotknutých osôb, ako aj na spracúvanie osobných údajov dotknutých osôb v súlade s GDPR a inými všeobecne záväznými právnymi predpismi upravujúcimi ochranu osobných údajov; prijatie týchto záruk a opatrení Poskytovateľ poskytol pred podpisom tejto Zmluvy a musí ich na požiadanie Objednávateľa vedieť kedykoľvek preukázať. Pri spracúvaní osobných údajov podľa predchádzajúcej vety je Poskytovateľ povinný plniť všetky povinnosti sprostredkovateľa podľa GDPR a iných všeobecne záväzných právnych predpisov  upravujúcich ochranu osobných údajov.
   3. Podmienky spracúvania osobných údajov, ako aj pokyny  pre Poskytovateľa pri spracúvaní osobných údajov budú podrobne upravené písomnou zmluvou o spracúvaní osobných údajov sprostredkovateľom, ktorú Zmluvné strany uzatvoria podľa čl. 28 ods. 3 GDPR súčasne s uzatvorením SLA Zmluvy.
   4. Ak SLA Zmluva alebo príslušný všeobecne záväzný právny predpis neustanovuje inak, Zmluvné strany sú povinné chrániť Dôverné informácie, zachovávať mlčanlivosť o Dôverných informáciách, nesprístupniť Dôverné informácie tretej osobe bez predchádzajúceho písomného súhlasu druhej Zmluvnej strany a ani ich nepoužiť v rozpore s účelom a predmetom SLA Zmluvy pre svoje potreby.
   5. Zmluvné strany môžu sprístupniť Dôverné informácie svojim zamestnancom, členom svojich štatutárnych, kontrolných, riadiacich a poradných orgánov, externým pracovníkom a subdodávateľom podieľajúcim sa na plnení predmetu SLA Zmluvy, a to len v rozsahu nevyhnutnom pre riadne plnenie predmetu SLA Zmluvy a za rovnakých podmienok, aké sú uložené Zmluvným stranám v tomto článku SLA Zmluvy. Osoby podľa prvej vety musia byť preukázateľne zaviazané povinnosťou mlčanlivosti a ochrany Dôverných informácií obdobne ako Zmluvné strany podľa SLA Zmluvy, pričom povinnosť mlčanlivosti trvá aj po skončení pracovného pomeru, štátnozamestnaneckého pomeru, iného pracovnoprávneho vzťahu alebo zmluvného vzťahu.
   6. Zmluvné strany môžu sprístupniť Dôverné informácie aj:

i. tretím osobám za účelom právneho, finančného, účtového, daňového alebo iného poradenstva či auditu poskytnutého Zmluvnej strane, a to iba v nevyhnutnom rozsahu a za podmienky, že tieto osoby sú preukázateľne zaviazané povinnosťou mlčanlivosti a ochrany Dôverných informácií minimálne v rozsahu podľa tohto článku SLA Zmluvy alebo zákonom ustanovenou všeobecnou profesijnou mlčanlivosťou,

ii. súdnym, správnym, rozhodcovským, trestným orgánom alebo iným príslušným autoritám s rozhodovacou právomocou na účely súdneho, správneho, rozhodcovského, trestného alebo iného obdobného konania, ak ich sprístupnenie ukladajú všeobecne záväzné právne predpisy.

* 1. Ochrana Dôverných informácií podľa tohto článku SLA Zmluvy sa nevzťahuje na Dôverné informácie, ktoré nepožívajú ochranu v zmysle platnej legislatívy na ochranu osobných údajov a:

i. boli všeobecne známe alebo verejne dostupné už pred podpisom SLA Zmluvy,

ii. sa stanú všeobecne známe alebo verejne dostupné po podpise SLA Zmluvy z iného dôvodu ako z dôvodu porušenia povinností podľa SLA Zmluvy,

1. majú byť sprístupnené na základe povinnosti stanovenej všeobecne záväznými právnymi predpismi alebo ktoré
2. boli získané Zmluvnou stranou od tretej osoby, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie, resp. sprístupňovanie.
   1. Zmluvné strany sú povinné nakladať s Dôvernými informáciami výlučne na účel, na ktorý im boli poskytnuté, na ktorý boli nimi získané, alebo na ktorý sa s nimi oboznámili pri plnení predmetu SLA Zmluvy, a zároveň sa zaväzujú Dôverné informácie ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným sprístupnením tretím osobám.
   2. Zmluvná strana je povinná oznámiť druhej Zmluvnej strane každú manipuláciu s Dôvernými informáciami, ktorá je v rozpore s SLA Zmluvou, bez zbytočného odkladu od momentu, kedy sa o tejto skutočnosti dozvedela a zaväzuje sa vyvinúť maximálne úsilie na to, aby sa odstránili následky takejto neoprávnenej manipulácie a aby sa zabránilo ďalšej neoprávnenej manipulácii s Dôvernými informáciami.
   3. Po ukončení SLA Zmluvy sa Zmluvné strany zaväzujú vrátiť si všetky dokumenty a dátové nosiče obsahujúce Dôverné informácie, ktoré si navzájom poskytli, alebo ich na požiadanie druhej Zmluvnej strany zničiť, ak to všeobecne záväzné právne predpisy umožňujú.
   4. Povinnosť chrániť Dôverné informácie podľa tohto článku SLA Zmluvy zaväzuje Zmluvné strany aj po zániku SLA Zmluvy.
   5. Porušenie povinnosti podľa tohto článku SLA Zmluvnou stranou je považované za podstatné porušenie SLA Zmluvy, ktoré zakladá právo druhej Zmluvnej strany na odstúpenie od SLA Zmluvy.
   6. Porušenie povinnosti podľa tohto článku SLA Zmluvy alebo zmluvy o spracúvaní osobných údajov sprostredkovateľom (Poskytovateľom) uzatvorenej v zmysle bodu 12.3 SLA Zmluvy, je považované za podstatné porušenie SLA Zmluvy, ktoré zakladá právo Objednávateľa na odstúpenie od SLA Zmluvy, čím nie sú dotknuté dojednania článku 19. SLA Zmluvy.
3. BEZPEČNOSŤ
   1. Poskytovateľ sa v súvislosti s plnením predmetu SLA Zmluvy zaväzuje dodržiavať bezpečnostnú politiku Objednávateľa, ďalšie Objednávateľom vydané bezpečnostné smernice a štandardy vzťahujúce sa na predmet tejto Zmluvy, požiadavky na bezpečnosť definované Zákonom o KB, Zákonom o ITVS a Vyhláškou úradu podpredsedu vlády SR pre investície a informatizáciu č. 78/2020 Z.z., a bezpečnostné požiadavky uvedené v tejto SLA Zmluve, ktoré sa vzťahujú na predmet tejto Zmluvy.
   2. Oprávnené osoby a pracovníci Poskytovateľa, ktorí budú vykonávať pre Objednávateľa činnosti súvisiace s plnením tejto SLA Zmluvy, musia byť poučení o povinnostiach podľa predchádzajúceho bodu tohto článku SLA Zmluvy a o tomto poučení musí Poskytovateľ vytvoriť záznam, ktorý bude podpísaný poučenou osobou a osobou, ktorá poučenie vykonala.
   3. Poskytovateľ sa zaväzuje plniť bezpečnostné opatrenia a povinnosti definované v prílohe č. 8 tejto Zmluvy.
4. OPRÁVNENÉ OSOBY A KOMUNIKÁCIA
   1. Oprávnené osoby Objednávateľa sú uvedené v **Prílohe č. 5** Zmluvy. Poskytovateľ sa zaväzuje do piatich (5) pracovných dní od podpisu tejto SLA Zmluvy vymenovať Oprávnenú osobu v súlade s čl. 1. SLA Zmluvy, ktorá bude počas jej platnosti a účinnosti oprávnená konať za Poskytovateľa. Vymenovanie Oprávnenej osoby je Poskytovateľ povinný oznámiť v rámci 5-dňovej lehoty v zmysle druhej vety tohto článku SLA Zmluvy druhej Zmluvnej strane.
   2. Prostredníctvom určených oprávnených osôb Zmluvné strany:
      1. uskutočnia všetky organizačné záležitosti s ohľadom na všetky aktivity a činnosti súvisiace s plnením podľa tejto SLA Zmluvy;
      2. zabezpečia koordináciu jednotlivých aktivít a činností Zmluvných strán súvisiacich s plnením podľa tejto SLA Zmluvy;
      3. sledujú priebeh plnenia tejto SLA Zmluvy;
      4. navrhujú potrebné zmeny technických riešení a technickej povahy v zmysle tejto SLA Zmluvy;
      5. zabezpečia vzájomnú spoluprácu a súčinnosť,
      6. poskytnú súčinnosť Vládnej jednotke CSIRT a zabezpečia vykonávanie jednotlivých aktivít a činností súvisiacich s riešením Bezpečnostného incidentu, ktorý postihol Systém súvisiaci s plnením tejto SLA Zmluvy.
   3. Každá zo Zmluvných strán môže zmeniť Oprávnené osoby. Takáto zmena je účinná dňom doručenia písomného oznámenia o zmene obsahujúceho aj meno a kontaktné údaje novej Oprávnenej osoby druhej Zmluvnej strane.
   4. Zmluvné strany sa dohodli, že osobami oprávnenými komunikovať vo veciach týkajúcich sa poskytovania Služieb podľa tejto SLA Zmluvy sú:
      1. Za Objednávateľa osoby uvedené v **Prílohe č. 5** SLA Zmluvy.
      2. Za Poskytovateľa budú poskytnuté v zmysle čl. 14 bodu 14.1 do 5 dní v nasledovnom rozsahu:
         1. Meno a funkcia: [●], Oprávnená osoba Poskytovateľa
         2. Telefonický kontakt: [●]
         3. e-mail: [●].
   5. Zmluvné strany sa dohodli, že v prípade ak nastane zmena vyššie uvedených Oprávnených osôb, Zmluvné strany o uvedenej zmene bez zbytočného odkladu informujú a vyhotovia protokol o zmene Oprávnených osôb, ktorý vlastnoručne podpíšu.
   6. Oprávnené osoby Zmluvných strán najneskôr v lehote desať dní od účinnosti SLA Zmluvy zriadia Riadiaci výbor podľa § 5 ods. 4 a 5 Vyhlášky Ministerstva investícií, regionálneho rozvoja a informatizácie Slovenskej republiky o riadení projektov a zmenových požiadaviek v prevádzke informačných technológií verejnej správy č. 401/2023 Z. z.
5. SÚČINNOSŤ
   1. Zmluvné strany sa zaväzujú vzájomne spolupracovať a poskytovať si všetky informácie a nevyhnutnú súčinnosť potrebné pre riadne plnenie svojich záväzkov vyplývajúcich im z tejto SLA Zmluvy, najmä súčinnosť v zmysle bodov 8.1a) a 14.2e) tejto SLA Zmluvy.
   2. Objednávateľ je povinný počas celej doby trvania Zmluvy poskytovať Poskytovateľovi súčinnosť v oblasti doplnenia údajov, podkladov a iných dokladov na základe jeho požiadaviek na splnenie povinnosti poskytnúť Služby riadne a včas v súlade s požiadavkami Objednávateľa a touto Zmluvou.
   3. Poskytovateľ sa zaväzuje v súlade s týmto článkom SLA Zmluvy poskytovať súčinnosť novému budúcemu poskytovateľovi služieb identických alebo podobných, ako v tejto SLA Zmluve a to v období najmenej 6 mesiacov pred ukončením SLA Zmluvy, za predpokladu, že súčasná SLA Zmluva nebude so súčasným Poskytovateľom predĺžená.
6. OCHRANA ZAMESTNANCOV POSKYTOVATEĽA A SUBDODÁVATEĽOV
   1. Poskytovateľ pri plnení predmetu Zmluvy zodpovedá za svojich zamestnancov, ich bezpečnosť a ochranu zdravia pri práci, a tiež za svojich subdodávateľov. Poskytovateľ je povinný vykonať všetky nevyhnutné opatrenia, aby zabezpečil v súvislosti s plnením SLA Zmluvy bezpečnosť svojich zamestnancov, zamestnancov Objednávateľa, subdodávateľov a ďalších osôb, ktoré sa s vedomím Poskytovateľa zdržujú v mieste plnenia predmetu SLA Zmluvy.
   2. Poskytovateľ je povinný v súvislosti s plnením predmetu SLA Zmluvy vykonať opatrenia a určiť postupy na zaistenie bezpečnosti svojich zamestnancov a subdodávateľov a zabezpečiť prostriedky potrebné na ochranu života a zdravia zamestnancov v mieste plnenia predmetu SLA Zmluvy pre prípad vzniku bezprostredného a vážneho ohrozenia života alebo zdravia; o vykonaných opatreniach je Poskytovateľ povinný informovať Objednávateľa a ďalšie osoby zdržujúce sa na mieste plnenia predmetu SLA Zmluvy.
   3. V prípade, ak budú miestom plnenia predmetu SLA Zmluvy priestory Objednávateľa, povinnosti vyplývajúce z bodu 16.2 SLA Zmluvy sa primerane uplatnia na Objednávateľa.
   4. Objednávateľ je povinný a zaväzuje sa zabezpečiť také pracovné podmienky v súlade s pravidlami bezpečnosti a ochrany zdravia pri práci, aké zabezpečuje pre svojich zamestnancov alebo pracovníkov na dohody uzatváraných mimo pracovného pomeru.
   5. Poskytovateľ je povinný bezodkladne oboznamovať Objednávateľa o nedostatkoch a iných závažných skutočnostiach v priestoroch Objednávateľa tvoriacich miesto plnenia predmetu SLA Zmluvy, ktoré by pri práci mohli ohroziť bezpečnosť alebo zdravie zamestnancov Poskytovateľa alebo jeho subdodávateľov, zamestnancov Objednávateľa alebo tretích osôb, o ktorých sa dozvedel v súvislosti s plnením predmetu SLA Zmluvy.
   6. Poskytovateľ je povinný bezodkladne oboznámiť Objednávateľa o mimoriadnej udalosti (nebezpečná udalosť, pracovný úraz zamestnanca Poskytovateľa alebo inej osoby konajúcej v mene Poskytovateľa), ktorá sa stala v súvislosti s plnením predmetu SLA Zmluvy a ktorá sa týka ochrany zamestnancov Poskytovateľa a jeho subdodávateľov. Povinnosť Poskytovateľa podľa predchádzajúcej vety platí aj vtedy, ak k mimoriadnej udalosti nedošlo v súvislosti s plnením predmetu SLA Zmluvy, ale došlo k nej na pracoviskách Objednávateľa.
   7. Poskytovateľ je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú vek, kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci.
7. ZODPOVEDNOSŤ ZA ŠKODU A NÁHRADA ŠKODY
   1. Každá zo Zmluvných strán nesie zodpovednosť za spôsobenú škodu porušením všeobecne záväzných platných a účinných právnych predpisov Slovenskej republiky a tejto SLA Zmluvy.
   2. Obe Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd.
   3. Poskytovateľ zodpovedá za škodu, ktorá vznikne Objednávateľovi počas platnosti a účinnosti tejto SLA Zmluvy a pôjde o škodu spôsobenú porušením povinnosti dodať Služby v zmysle SLA Zmluvy riadne a včas.
   4. Na vznik zodpovednosti za spôsobenú škodu nie je nevyhnutné, aby bola spôsobená úmyselným konaním Poskytovateľa, Oprávnenej osoby Poskytovateľa alebo inej poverenej osoby, ale postačuje spôsobenie škody z nedbanlivosti.
   5. Poskytovateľ je povinný postupovať pri plnení pokynov a zadaní zo strany Objednávateľa s odbornou starostlivosťou a na nevhodnosť pokynov Objednávateľa upozorniť. Ak Objednávateľa na nevhodnosť pokynov neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Poskytovateľ nezodpovedá ani za škodu, ktorá vznikla v dôsledku vadného zadania zo strany Objednávateľa, ak Poskytovateľ bezodkladne upozornil Objednávateľa na vadnosť tohto zadania a Objednávateľ na tomto zadaní naďalej písomne trval.
   6. Zmluvné strany sa zaväzujú upozorniť písomne druhú Zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto SLA Zmluvy. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
   7. V prípade okolností vyššej moci, ktorou sa rozumie prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala, Zmluvná strana, ktorá nesplní svoje povinnosti z tejto SLA Zmluvy z dôvodu okolností vyššej moci, nebude zodpovedná za žiadne dôsledky neplnenia svojich povinností, vrátane zodpovednosti za škodu, za predpokladu, že vykonala všetky rozumné opatrenia pre ich splnenie. V takýchto prípadoch nesplnenie povinností nezakladá dôvod pre odstúpenie od Zmluvy alebo vznik nároku na zmluvnú pokutu. Čas pre splnenie povinnosti sa predlžuje o čas trvania akejkoľvek z okolností uvedených v tomto bode Zmluvy a o čas nevyhnutný na odstránenie ich následkov.
   8. Nebezpečenstvo škody a vlastnícke právo ku všetkým častiam plnenia Poskytovateľa na základe tejto SLA Zmluvy prechádza na Objednávateľa dňom akceptácie príslušnej Služby.
8. SUBDODÁVATELIA
   1. Poskytovateľ je oprávnený zabezpečiť plnenie tejto SLA Zmluvy alebo jej častí prostredníctvom subdodávateľov podľa svojho vlastného výberu a uváženia. Poskytovateľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
   2. Poskytovateľ sa zaväzuje, že v prípade poskytnutia **Objednávkových služieb** prostredníctvom subdodávateľov alebo treťou stranou dodrží štandardy pre aktualizáciu informačno-komunikačných technológií a štandardy pre účasť tretej strany v súlade s **Vyhláškou o štandardoch pre ITVS**. Ak sa počas trvania SLA Zmluvy preukáže, že Poskytovateľ uvedenú povinnosť porušil, Objednávateľ má právo odmietnuť akceptáciu Služieb a má nárok na náhradu škody.
   3. Na poskytovanie plnení, ktoré tvoria súčasť poskytovaných plnení pre Objednávateľa, má Poskytovateľ, za podmienok dohodnutých v tejto SLA Zmluve, právo uzatvárať subdodávateľské zmluvy. Tým nie je dotknutá zodpovednosť Poskytovateľa za plnenie SLA Zmluvy v súlade s § 41 ods. 8 ZVO a Poskytovateľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo Zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí neoddeliteľnú súčasť tejto SLA Zmluvy ako **Príloha č. 4**.
   4. Poskytovateľ je povinný písomne oznámiť Oprávnenej osobe na strane Objednávateľa akúkoľvek zmenu údajov o subdodávateľovi bezodkladne po tom, ako sa o takej zmene dozvedel.
   5. Poskytovateľ je oprávnený zmeniť alebo doplniť subdodávateľa počas trvania SLA Zmluvy. Poskytovateľ je povinný predložiť písomné oznámenie o zmene alebo doplnení subdodávateľa, ktoré bude obsahovať údaje o navrhovanom subdodávateľovi v rozsahu podľa bodu 18.3 SLA Zmluvy. Akákoľvek zmena subdodávateľa, ktorá predstavuje zmenu **Prílohy č. 4** musí Poskytovateľ oznámiť 15 kalendárnych dní pred dňom zmeny alebo doplnení subdodávateľa. Zmena alebo doplnenie subdodávateľa podlieha písomnému súhlasu zo strany Objednávateľa.
   6. V prípade, že zamieňaný subdodávateľ preukázal vo Verejnom obstarávaní za Poskytovateľa podmienky účasti podľa § 33 alebo 34 ZVO alebo ďalšie požiadavky, je Poskytovateľ povinný súčasne predložiť doklady navrhovaného subdodávateľa, ktorými preukáže splnenie týchto podmienok účasti a požiadaviek.
   7. Poskytovateľ, jeho subdodávatelia v zmysle § 2 ods. 5 písm. e) ZVO v platnom znení a subdodávatelia podľa § 2 ods. 1 písm. a) bod 7. Zákona o registri partnerov verejného sektora a o zmene a doplnení niektorých zákonov (ďalej spolu ako „**Subdodávatelia**“), musia byť zapísaní do registra partnerov verejného sektora, a to počas celej doby trvania SLA Zmluvy, alebo počas obdobia vykonávania plnenia na účet Poskytovateľa U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa Zákona o registri partnerov verejného sektora. Porušenie tejto povinnosti sa považuje za podstatné porušenie SLA Zmluvy a je dôvodom, ktorý oprávňuje Objednávateľa na odstúpenie od Zmluvy.
   8. Poskytovateľ je povinný zabezpečiť, aby Subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o registri partnerov verejného sektora.
   9. Poskytovateľ zodpovedá za správnosť a úplnosť údajov zapísaných o ňom v registri partnerov verejného sektora, identifikáciu konečného užívateľa výhod vo svojej spoločnosti, ako aj za overovanie identifikácie konečného užívateľa výhod v zmysle § 11 Zákona o registri partnerov verejného sektora.
   10. Objednávateľ má právo odstúpiť od SLA Zmluvy z dôvodov uvedených v § 15 ods. 1 Zákona o registri partnerov verejného sektora. Objednávateľ nie je v omeškaní a nie je povinný plniť, čo mu ukladá Zmluva, ak nastanú dôvody podľa § 15 ods. 2 Zákona o registri partnerov verejného sektora. SLA Zmluva zaniká doručením oznámenia o odstúpení od Zmluvy. Riadne poskytnuté plnenia, vzájomne poskytnuté do dňa odstúpenia od SLA Zmluvy, si Zmluvné strany ponechajú; tým nie je dotknutý nárok Poskytovateľa na odplatu za riadne dodané plnenie podľa tejto SLA Zmluvy.
   11. Poskytovateľ je povinný na plnenie tejto SLA Zmluvy použiť kľúčových expertov, prostredníctvom ktorých preukazoval splnenie podmienok účasti vo verejnej súťaži a ktorí splnili podmienky účasti určené objednávateľom podľa § 34 ods. 1 písm. g) ZVO, a to počas doby trvania SLA Zmluvy. Zoznam kľúčových expertov podľa predchádzajúcej vety je uvedený v **Prílohe č. 7**, pričom Poskytovateľ je povinný tento zoznam aktualizovať, a to po predchádzajúcom schválení zmeny kľúčového experta zo strany Objednávateľa v zmysle nasledujúceho bodu tohto článku SLA Zmluvy. Aktuálny zoznam kľúčových expertov je Poskytovateľ povinný zaslať Objednávateľovi elektronicky do piatich pracovných dní po schválení zmeny.
   12. Poskytovateľ je povinný vyžiadať si vopred písomný súhlas Objednávateľa, týkajúci sa zmeny kľúčových expertov, ktorých používa na realizáciu tejto SLA Zmluvy. V prípade, ak niektorý z kľúčových expertov ukončí spoluprácu s Poskytovateľom, v prípade úmrtia kľúčového experta alebo v inom relevantnom prípade, ktorý zabraňuje kľúčovému expertovi riadne vykonávať plnenie tejto SLA Zmluvy, je Poskytovateľ povinný o tejto skutočnosti bez zbytočného odkladu písomne informovať Objednávateľa. Poskytovateľ sa zaväzuje, že bude mať na realizáciu plnenia k dispozícii minimálne taký počet kľúčových expertov, aký bol stanovený v rámci podmienok účasti vo verejnej súťaži k predmetu tejto SLA Zmluvy. Pri zmene kľúčového experta, musí tento kľúčový expert spĺňať minimálne požiadavky stanovené Objednávateľom v rámci podmienok účasti vo verejnej súťaži k predmetu tejto SLA Zmluvy. Žiadosť o písomný súhlas pri zmene kľúčového experta predloží Poskytovateľ v písomnej forme spolu s dokladmi preukazujúcimi splnenie predmetných minimálnych požiadaviek na kľúčových expertov pred ich nástupom na výkon činností podľa tejto SLA Zmluvy. Objednávateľ písomne upovedomí Poskytovateľa o svojom rozhodnutí v lehote do piatich pracovných dní odo dňa obdržania úplnej žiadosti o súhlas, v ktorom v prípade neudelenia súhlasu uvedie príslušné dôvody. Ak sa Objednávateľ v lehote podľa predchádzajúcej vety k žiadosti Poskytovateľa nevyjadrí, znamená to súhlas Objednávateľa s kľúčovým expertom. Po kladnom stanovisku Objednávateľa môže príslušný kľúčový expert začať vykonávať príslušné činnosti v rámci plnenia tejto SLA Zmluvy.
9. SANKCIE A ZMLUVNÉ POKUTY
   1. Ak bude Poskytovateľ v omeškaní s plnením povinnosti poskytnúť Objednávateľovi Paušálne služby, Objednávateľ je oprávnený požadovať od Poskytovateľa zmluvnú pokutu vo výške **3,5 %** z ceny za Paušálne služby, s ktorými je v omeškaní, za každý, aj začatý deň omeškania s ich poskytovaním.
   2. Ak bude Poskytovateľ v omeškaní s plnením povinnosti poskytnúť Objednávateľovi **Objednávkové služby**, Objednávateľ je oprávnený požadovať od Poskytovateľa zmluvnú pokutu vo výške **0,1%** z ceny za **Objednávkové služby**, s ktorými je v omeškaní, za každý, aj začatý deň omeškania s ich poskytovaním.
   3. Ak bude Poskytovateľ v omeškaní s plnením povinnosti odstrániť záručnú vadu Služby, Objednávateľ je oprávnený požadovať od Poskytovateľa zmluvnú pokutu vo výške **0,1%** z ceny tej časti Služby, ktorá je dotknutá takouto Vadou, za každý deň omeškania. Za predpokladu, že nemožno určiť o ktorú časť Služby ide, počíta sa **0,1%** z celkovej ceny Služby za každý, aj začatý deň omeškania.
   4. Ak bude Poskytovateľ v omeškaní s plnením povinnosti odstrániť záručnú vadu Služby úrovne A a/alebo   
      B a/alebo C, Objednávateľ je oprávnený požadovať od Poskytovateľa zmluvnú pokutu vo výške 1% z ceny Služby, ktorá je dotknutá takouto vadou, za každý, aj začatý deň omeškania. Za predpokladu, že nemožno určiť o ktorú časť Služby ide, počíta sa 1% z celkovej ceny Služby za každý, aj začatý deň omeškania.
   5. Celková suma všetkých zmluvných pokút, ktoré bude Poskytovateľ alebo Objednávateľ povinný zaplatiť podľa tejto Zmluvy, neprekročí **100 % z ceny** Služieb vrátane DPH.
   6. Objednávateľ je oprávnený vyzvať Poskytovateľa na zaplatenie zmluvnej pokuty, a ak ten v stanovenej lehote dobrovoľne zmluvnú pokutu neuhradí, je Objednávateľ oprávnený svoj nárok započítať s fakturovanou sumou zo strany Poskytovateľa a uhradiť Poskytovateľovi fakturovanú sumu zníženú o uplatnenú zmluvnú pokutu.
   7. Zaplatením zmluvnej pokuty nie je dotknutý nárok oprávnenej Zmluvnej strany na náhradu škody spôsobenú porušením povinností, na ktorú sa vzťahuje zmluvná pokuta, ktorá prevyšuje výšku dohodnutej zmluvnej pokuty.
   8. V prípade, ak Poskytovateľ neoznámi Objednávateľovi subdodávateľa, resp. ďalšieho subdodávateľa, je povinný zaplatiť Objednávateľovi zmluvnú pokutu vo výške 5000,- EUR (slovom: päťtisíc eur).
10. ZMENY ZMLUVY
    1. Ak Zmluvné strany v budúcnosti zistia ďalšie typy služieb, ktorých poskytnutie je nevyhnutné na zabezpečenie prevádzky, údržby a aktualizácie Systému a ktoré sú nevyhnutné na naplnenie účelu Zmluvy, Zmluvné strany sa zaväzujú zmeniť SLA Zmluvu formou písomného, očíslovaného a obojstranne podpísaného dodatku.
    2. Každá zo Zmluvných strán je oprávnená v odôvodnených prípadoch v súlade s § 18 ZVO písomne navrhnúť zmenu SLA Zmluvy, ktorá spočíva v službách alebo ich časti, ich doplnení alebo rozšírení. Ak sa Zmluvné strany dohodnú na takejto zmene, dodacej dobe, cene a ďalších podmienkach, zaväzujú sa uzatvoriť v tomto zmysle dodatok k tejto SLA Zmluve.
    3. Zmluvu možno meniť len formou písomných dodatkov podpísaných štatutárnymi zástupcami oboch Zmluvných strán.
11. UKONČENIE ZMLUVY A PREDĹŽENIE ZMLUVY
    1. Táto SLA Zmluva zaniká:
       1. uplynutím doby, na ktorú bola uzavretá,
       2. písomnou dohodou Zmluvných strán,
       3. odstúpením od SLA Zmluvy,
       4. výpoveďou zo strany Objednávateľa aj **bez uvedenia dôvodu so 3-mesačnou výpovednou** **lehotou**, pričom výpovedná lehota začína plynúť prvým dňom mesiaca nasledujúceho po mesiaci, v ktorom bola výpoveď riadne doručená Poskytovateľovi.
    2. Odstúpiť od tejto SLA Zmluvy je možné z dôvodov podstatného porušenia zmluvných povinností druhou Zmluvnou stranou, v prípade nepodstatného porušenia zmluvných povinností SLA Zmluvy druhou Zmluvnou stranou v prípadoch, ak to umožňuje zákon alebo táto SLA Zmluva a tiež z dôvodov stanovených v tejto SLA Zmluve alebo v zákone (medzi inými v zmysle § 19 ods. 3 ZVO alebo § 15 ods. 1 Zákona o registri partnerov verejného sektora). Odstúpenie od SLA Zmluvy musí byť v písomnej forme, riadne odôvodnené a doručené na adresu druhej Zmluvnej strany.
    3. V prípade podstatného porušenia SLA Zmluvy je Zmluvná strana oprávnená od SLA Zmluvy odstúpiť bez zbytočného odkladu po tom, ako sa o tomto porušení dozvedela. Zmluvné strany sa osobitne dohodli, že porušenie SLA Zmluvy je podstatné, ak strana porušujúca SLA Zmluvu vedela v čase uzavretia SLA Zmluvy alebo v tomto čase bolo rozumné predvídať s prihliadnutím na účel SLA Zmluvy, ktorý vyplynul z jej obsahu alebo z okolností, za ktorých bola SLA Zmluva uzavretá, že druhá Zmluvná strana nebude mať záujem na plnení povinností pri takom porušení SLA Zmluvy.
    4. V prípade nepodstatného porušenia SLA Zmluvy je Zmluvná strana oprávnená odstúpiť od SLA Zmluvy, ak strana, ktorá je v omeškaní s plnením svojej povinnosti, nesplní svoju povinnosť ani v dodatočnej primeranej lehote, ktorá jej na to bola poskytnutá v písomnom vyzvaní.
    5. Zmluvné strany sa dohodli, že predtým, ako oprávnená Zmluvná strana využije svoje právo odstúpiť od tejto Zmluvy z akékoľvek dôvodu, vyzve štatutárny orgán druhej Zmluvnej strany o písomné spoločné rokovanie za účelom vzájomného vysvetlenia dôvodov pre odstúpenie; a prípadné písomné odstúpenie od Zmluvy zašle najskôr po uplynutí 7 pracovných dní od doručenia takej výzvy.
    6. Pre prípady odstúpenia od tejto SLA Zmluvy v zmysle tohto článku platí, že Zmluvná strana, ktorá odstúpila od SLA Zmluvy si ponechá odovzdané plnenia, ak takéto plnenie má zrejme vzhľadom na svoju povahu pre oprávnenú stranu hospodársky význam bez zvyšku plnenia, napr.: plnenie je objektívne použiteľné, alebo sa jedná o samostatne funkčnú časť dodanej Služby. V takomto prípade vzniká druhej Zmluvnej strane nárok na dohodnutú pomernú časť ceny v závislosti od miery plnenia časti Služby.
    7. Ukončením SLA Zmluvy nie je dotknutý nárok na náhradu škody vzniknutej porušením ustanovenia SLA Zmluvy a tiež nie je dotknutý nárok na úhrady sumy zodpovedajúcej zmluvnej pokute, ktorý vznikol do účinnosti odstúpenia. Skončenie SLA Zmluvy nemá vplyv na ustanovenia, ktorých platnosť a účinnosť vzhľadom na ich povahu má trvať aj po skončení SLA Zmluvy, a to najmä, avšak nie len na ustanovenia o právach duševného vlastníctva.
    8. Poskytovateľ je povinný po ukončení Zmluvy z dôvodu potreby archivácie pre Objednávateľa sprístupniť pre Objednávateľa dáta na trvanlivom médiu umožňujúcom Objednávateľovi prezeranie údajov získaných počas trvania Zmluvy v rámci poskytovania Služieb.
    9. V prípade odstúpenia od SLA Zmluvy sú Zmluvné strany oprávnené ponechať si plnenia akceptované do momentu účinnosti odstúpenia od SLA Zmluvy aj v iných prípadoch ako podľa bodu 21.6 tohto článku Zmluvy, ktoré boli vykonané v súlade s podmienkami uvedenými v tejto SLA Zmluve a jej prílohách.
    10. V prípade zániku SLA Zmluvy v zmysle tohto článku a bez ohľadu na jej dôvod, je Objednávateľ oprávnený požadovať poskytovanie plnenia od Poskytovateľa až do momentu, kedy nadobudne platnosť nová SLA Zmluva. Takéto konanie je nevyhnutné na zabezpečenie plynulého prechodu práv a povinností z SLA Zmluvy na nového Poskytovateľa. Neposkytnutie súčinnosti v súlade s týmto bodom SLA Zmluvy je porušením povinnosti v zmysle čl. 15. SLA Zmluvy a zároveň zakladá právny nárok na uplatnenie sankcie vo forme zmluvnej pokuty v súlade s bodom 19.4 SLA Zmluvy.
    11. V prípade odstúpenia od SLA Zmluvy sú Zmluvné strany oprávnené ponechať si plnenia akceptované do momentu účinnosti odstúpenia od SLA Zmluvy aj v iných prípadoch ako podľa bodu 21.6 tohto článku Zmluvy, ktoré boli vykonané v súlade s podmienkami uvedenými v tejto SLA Zmluve a jej prílohách.
    12. Pred uplynutím SLA Zmluvy je Objednávateľ oprávnený predĺžiť dobu trvania SLA Zmluvy, a to na základe jednostranného oznámenia doručeného Poskytovateľovi. Objednávateľ je oprávnený predĺžiť dobu trvania SLA Zmluvy jednotlivo o maximálne 18 mesiacov (ďalej len „**Opcia č. 1**“). Ak dôjde k uplatneniu Opcie č. 1, Objednávateľ je oprávnený takto predĺženú dobu trvania SLA Zmluvy opätovne predĺžiť maximálne o 18 mesiacov (ďalej len „**Opcia č. 2**“). Objednávateľ je oprávnený predĺžiť dobu trvania tejto SLA Zmluvy využitím Opcie č. 1 až Opcie č. 2 maximálne o 36 mesiacov.
    13. Písomné oznámenie o uplatnení Opcie č. 1 a Opcie č. 2 je povinný Objednávateľ doručiť Poskytovateľovi najneskôr 60 dní pred uplynutím tejto SLA Zmluvy, inak SLA Zmluva zanikne uplynutím doby jej trvania. Pre tieto účely je rozhodným dňom uplatnenia práva opcie (doručením) deň odoslania (podania) oznámenia o uplatnení práva opcie na poštovú prepravu. Uplatnením práva opcie sa SLA Zmluva predlžuje o dobu požadovanú Objednávateľom za rovnakých podmienok vrátane ceny, za akých bola dojednaná pôvodne. Pre odstránenie pochybností platí, že k predĺženiu doby platnosti a účinnosti SLA Zmluvy dochádza uplatnením práva opcie Objednávateľom u Poskytovateľa, nie je potrebné z tohto dôvodu uzatvárať dodatok k SLA Zmluve a nie je potrebný súhlas Poskytovateľa.
    14. V prípade, ak Opcia č. 1 alebo Opcia č. 2 nebude riadne a včas uplatnená u Poskytovateľa, Objednávateľ je povinný v súlade s legislatívou Slovenskej republiky obstarať nového poskytovateľa Služieb, a to ku dňu nasledujúcemu po dni uplynutia tejto Zmluvy, najneskôr však do 6 mesiacov odo dňa nasledujúceho po dni uplynutia tejto SLA Zmluvy.
    15. Ak nedôjde k uplatneniu Opcie v súlade s týmto článkom SLA Zmluvy a zároveň nie je uzatvorená nová SLA Zmluva v súlade s bodom 21.14 tohto článku Zmluvy, je Poskytovateľ povinný poskytovať Služby Objednávateľovi nad rámec trvania tejto SLA Zmluvy, a to až do uzatvorenia novej SLA Zmluvy na základe obojstranne podpísaného dodatku k SLA Zmluve. Takéto predĺženie SLA Zmluvy nemôže trvať dlhšie ako 6 mesiacov odo dňa nasledujúceho po dni uplynutia tejto SLA Zmluvy.
12. ZÁVEREČNÉ USTANOVENIA
    1. Táto SLA Zmluva nadobúda platnosť dňom jej podpisu oboma Zmluvnými stranami a účinnosť v deň nasledujúci po zverejnení SLA Zmluvy v súlade s ustanovením § 47a ods.1 Občianskeho zákonníka a § 5a Zákona o slobodnom prístupe k informáciám.
    2. Zmluva sa uzatvára na dobu určitú, a to na 48 (slovom štyridsaťosem) mesiacov odo dňa nadobudnutia jej účinnosti a môže sa predĺžiť o dobu určenú Opciou č. 1 s Opciou č. 2 podľa bodu 21.12 Zmluvy. Maximálna dĺžka trvania Zmluvy vrátane uplatnenia Opcie č. 1 a Opcie č. 2 je 84 mesiacov.
    3. Ustanovenia tejto SLA Zmluvy predstavujúce obchodné tajomstvo Poskytovateľa a ktoré sa netýkajú priamo nakladania s verejnými prostriedkami, ustanovenia týkajúce sa ochrany utajovaných skutočností, ako i technické predlohy, návody, výkresy, projektové dokumentácie, modely, spôsob výpočtu jednotkových cien a vzory (§ 5a ods. 4 Zákona o slobodnom prístupe k informáciám), sa nezverejňujú a sú účinné aj bez ich zverejnenia.
    4. Zmluvné strany sa dohodli, že vzťahy neupravené touto SLA Zmluvou sa riadia príslušnými ustanoveniami právnych predpisov SR, najmä príslušnými ustanoveniami Obchodného zákonníka a Autorského zákona v platnom znení a právnym poriadkom Slovenskej republiky. Rozhodným právom na účely prejednania a rozhodnutia sporov, ktoré vzniknú z tejto SLA Zmluvy alebo v súvislosti s ňou, je právo Slovenskej republiky.
    5. V prípade vzniku sporu z tejto SLA Zmluvy alebo v súvislosti s ňou sa Zmluvné strany zaväzujú vyvinúť maximálne úsilie na vyriešenie takéhoto sporu primárne vzájomnou dohodou a zmierom a v prípade neúspechu sú na prejednanie a rozhodnutie sporov príslušné súdy Slovenskej republiky.
    6. Súčasťou Zmluvy sú súťažné podklady Objednávateľa, ponuka Poskytovateľa a vysvetlenie súťažných podkladov. V prípade, ak vysvetlenia súťažných podkladov menia alebo dopĺňajú ustanovenia Zmluvy, v takom prípade majú pred týmito ustanoveniami Zmluvy prednosť a platia vysvetlenia súťažných podkladov.
    7. Neoddeliteľnou súčasťou tejto SLA Zmluvy sú nasledovné prílohy:
       1. Príloha č. 1: Opis predmetu zákazky
       2. Príloha č. 2: Popis IS EMU
       3. Príloha č. 3: Vzor akceptačného protokolu na Objednávkové služby
       4. Príloha č. 4: Zoznam subdodávateľov
       5. Príloha č. 5: Zoznam oprávnených osôb Objednávateľa
       6. Príloha č. 6: Špecifikácia ceny a návrh na plnenie kritérií
       7. Príloha č. 7: Zoznam kľúčových expertov
       8. Príloha č. 8: Bezpečnostné opatrenia
    8. Táto SLA Zmluva je vyhotovená v piatich (5) vyhotoveniach s platnosťou originálu, z toho tri (3) pre Objednávateľa a dve (2) pre Poskytovateľa.
    9. Zmluvné strany týmto vyhlasujú, že obsah SLA Zmluvy im je známy, predstavuje ich vlastnú slobodnú a vážnu vôľu, je vyhotovený v správnej forme, a že tomuto obsahu aj právnym dôsledkom porozumeli a súhlasia s nimi, na znak čoho pripájajú svoje vlastnoručné podpisy.

V Bratislave dňa \_\_.\_\_.\_\_\_\_

|  |  |
| --- | --- |
| **Poskytovateľ:** | **Objednávateľ:** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Národná diaľničná spoločnosť, a.s.  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **[poskytovateľ]**  Meno:  Funkcia: | **[objednávateľ]**  Meno: Ing. Filip Macháček  Funkcia: generálny riaditeľ a predseda predstavenstva |

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Národná diaľničná spoločnosť, a.s.  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **[poskytovateľ]**  Meno:  Funkcia: | **[objednávateľ]**  Meno: PhDr. Rastislav Droppa  Funkcia: podpredseda predstavenstva |

## 